ועדת הכלכלה, כנסת 20, פרוטוקול מספר 841, 2018-10-29 12:30

איתן כבל: שלום לכולם, צוהוריים טובים, גברתי מנהלת הוועדה, חברתי, חברי הכנסת, רשמת פרלמנטרית, דובר, וערוץ הכנסת - שלום לכולם.

איתן כבל: התכנסנו כאן היום סביב הנושא: בקשה לדיון מהיר של – נכון לרגע זה של שישה חברי כנסת – איציק שמולי, קארין אלהרר, סעיד אלחרומי, אורי מקלב, יצחק וקנין וטלי פלוסקוב.

איתן כבל: הכותרת של כל הבקשות היא הצעה לדיון מהיר בנושא גל סגירה המונית של סניפי הבנקים – התעללות חמורה בקשישים, בנכים ובשכבות מעוטות הכנסה.

איתן כבל: ברשותכם, לפתיח אני רוצה לומר כמה דברים ואני מניח שכל אחד ואחת מחברי הכנסת כמובן יוסיף את דבריו בעניין הזה.

איתן כבל: העניין הוא כזה: לפני שנתיים הנחתי הצעת חוק שגם עברה בקריאה שנייה ושלישית, שקובעת – ניסינו אז, זה היה שלב ראשון כשהתחיל גל הסגירות ההמוני הראשון של סניפי בנקים, ולא דיברנו על טלרים, שבכלל לא כלולים בתוך התהליך הזה נכון לרגע זה - הנחתי הצעת חוק שבאה לקבוע כללי משחק המחייבים סדרת פעולות, שהמפקחת חייבת לבדוק שהם אכן פועלים על פיהם ואפשר לאשר או לא לאשר.

איתן כבל: אלא מה, אני רוצה לומר לכם – אני כתבתי את זה גברתי, עודדה פרץ, גם במכתב למפקחת על הבנקים - חבריי חברי הכנסת, מצאתי את עצמי במצב מאוד לא נעים, שבמידה רבה החוק שהנחתי הפך לכלי לסגירה.

איתן כבל: אם הנתון הוא, שמתוך 155 בקשות, 142 בקשות אושרו לסגירת סניפים, שבע בקשות בלבד נדחו, זה לא מתקבל על הדעת.

איתן כבל: אמרתי את זה בדיון כבר אז ואני חוזר על זה גם עכשיו, אף אחד מאתנו חברי הכנסת לא מתנגד לקדמה ולא מדבר על כך שצריך לעצור את הקדמה.

איתן כבל: אבל הקדמה לא עומדת בקצב של סגירת הסניפים.

נחמן שי: הקדמה הקדימה.

איתן כבל: בדיוק.

איתן כבל: תגידו, השתגענו?

איתן כבל: אתם עושים מאתנו צחוק?

איתן כבל: זה בדיוק מתחבר לעניין הזה שנוגע לוועדת החקירה, שהפיקוח על הבנקים, בנק ישראל מה שרואה לנגד עיניו זה קודם כל את הבנקים.

נחמן שי: ברור.

איתן כבל: ועוד לא נגענו בטלרים, שבכלל אין לכם מושג, אתם לא עוקבים אחריהם, אתם לא יודעים איזה בנק סוגר טלרים ואיפה.

איתן כבל: עודדה, אגיד לך משהו, אם רוצים באמת לראות תחרות: נסגרים סניפים, סניף ביישוב אחד - לא נסעתי עד לנגב, אני מדבר פה על מרכז הארץ - - -

סעיד אלחרומי: אבל ראית שביישובים של 20,000 תושבים אין סניף.

איתן כבל: נכון, אבל עזוב, הרי מהי תחרות?

איתן כבל: מישהו יש לו סניף, סוגר סניף.

איתן כבל: מישהו אחר יבוא ויגיד, ואללה, זאת הזדמנות בשבילי להיכנס פנימה ולקחת לקוחות.

איציק שמולי: כמו שקורה עם קופות החולים.

איתן כבל: בדיוק.

איתן כבל: פה שום דבר, כלום, כולם במקום דרוך, טוב להם עם מי שיש.

איתן כבל: אגיד לכם יותר מזה, גם הפרסומות זה בלוף, למה?

איתן כבל: אף אחד לא מתכוון לגייס על באמת.

איתן כבל: רובם, אני לא מדבר על כמה קטנים.

איתן כבל: זה לא מעניין באמת.

איתן כבל: הסיפור הוא, כל אחד מרוצה ממה שיש לו, הבנקים מפרסמים בטלוויזיה ובעיתונים, זה מוסיף להם כוח שליטה כלכלי, זאת אומרת, שיודעים לכוון גם את כלי התקשורת, לא מעבר לזאת.

איתן כבל: אני אומר לכם וגם לחבריי חברי הכנסת, אנחנו – והפעם זה כולנו – איציק שמולי ונחמן שי, שמלווים כבר הרבה זמן את הנושאים האלה בכלל ובאזרחים הוותיקים בפרט, בסוף הדיון הזה המשימה שלנו היא איך אנחנו עוצרים את התהליך הזה.

איתן כבל: אם זה יצריך תיקוני חקיקה ושינויי חקיקה, אנחנו נעשה אותם.

איתן כבל: אם צריך להביא אותם בלוח זמנים דחוף, נביא אותם.

איתן כבל: המצב הזה, אני לא אאפשר לו שיימשך.

איתן כבל: תודה רבה, ראשון הדוברים, חבר הכנסת איציק שמולי.

איציק שמולי: תודה רבה אדוני היושב ראש, אני חושב שקלעת היטב בדבריך לגבי היקף הבעיה וגם החומרה שלה.

איציק שמולי: בסופו של דבר, מטרת החקיקה שעברה כאן בכנסת, המטרה שלה הייתה לנסות לייצר מצב הליך מדורג יותר, מאוזן יותר, שקול יותר וגם איטי יותר.

איציק שמולי: כפי שהיטבת לומר, אף אחד מהיושבים פה לא מתנגד לשינוי, כולנו בעד הדיגיטציה, כולנו בעד השירותים המקוונים מרחוק, הכול בסדר.

איציק שמולי: אנחנו רק אומרים, שיש דור מדבר שלא יכול לעבור את המסע הזה.

איציק שמולי: יש דור מדבר שמבחינתו אם סוגרים לו את הסניף, נגמר הסיפור מבחינתו, אין לו שום חלופה אחרת.

איציק שמולי: והבקשה שלנו או הציפייה שלנו היא, שכאשר מסתכלים על תמונת המאקרו, לא יהיה מצב שבו 96% מהבקשות שמוגשות לסגירת סניפי הבנקים יאושרו בסופו של דבר.

איציק שמולי: זאת מציאות שבקצה אנחנו פוגשים עוד ועוד אזרחים מכל היישובים, מכל האזורים והנאפות שבסופו של דבר מוצאים את עצמם חסרי אונים ולא מסוגלים לקבל שירותים בסיסיים כי סגרו להם את סניף הבנק.

איציק שמולי: לכן, אדוני היושב ראש, הציפייה שלנו היא, שהתהליך ייקרה, אבל שהתהליך ייקרה בצורה מדורגת ומאוזנת יותר.

עבד אל חכים חאג' יחיא: שיהיה מדוד, תקופה מדודה שאנשים יוכלו להתמודד עם התופעה הזאת.

פנינה תמנו: יש מקומות שלא ייקרה, כמו בקרב עולים חדשים.

איציק שמולי: אני חייב לומר בצורה הגונה, דיברתי עם המפקחת על הבנקים וגם ישבתי עם עודדה ועם הצוות, הם עושים מאמצים ניכרים וראויים לציון בכל הנוגע להכשרה של חלק ניכר מהאוכלוסייה ולכל מה שקשור לאוריינות דיגיטאלית.

איציק שמולי: אבל חבר'ה, יש קבוצה לא מבוטלת שלא תוכל ללכת אתנו את המסע הזה.

איציק שמולי: המציאות הזאת בכל תחום, גם בתחום הבנקאות, שבו החברה טסה קדימה, אבל המחיר הוא שיש רבים אחרים שנותרים מאחור, מבחינתי הוא לא מקובל.

איציק שמולי: אם המחיר הוא שהחברה תצטרך לעשות את הדרך לא בספרינט אלא בחצי ספרינט - - -

איתן כבל: חבר הכנסת שמולי, אם הייתה תחבורה ציבורית נאותה היית אומר ניחא.

איציק שמולי: נכון.

איתן כבל: דרך אגב, שלחתם לי, בנק ישראל: כלים לסיוע לאזרחים ותיקים, תיקון חקיקה בנושא שיפור המוקדים הטלפוניים – זאת הצעת החוק שלי שתיכנס לתוקף, של שש דקות, למתן קדימות בתור למענה טלפוני ללקוחות מעל גיל 80.

איתן כבל: נו בחייאת דינכום.

איתן כבל: נו מה, לפי מה?

נחמן שי: איך יודעים, לפי החיוג?

 << אורח >> עודדה פרץ: לפי מספר תעודת הזהות.

איתן כבל: נו באמת, זה מענה לגיל 80?

איציק שמולי: משפט אחרון, אדוני היושב ראש, אני חושב שכולנו כאן באותה דעה, כולנו בעד השינוי, אנחנו גם רוצים ודורשים ומצפים שהוא יהיה מדורג יותר, שהוא יהיה מאוזן יותר ובפעם הבאה שוועדת הכלכלה תבקש נתונים, הנתון של מספר סניפי הבנק שנסגרו יהיה באזור 60%-70% ולא באזור ה-90%.

איציק שמולי: זה המצב, זאת הציפייה.

איציק שמולי: אם אנחנו לא נצליח להשיג את הדבר הזה, אם באמצעות הקשחת הקריטריונים של אישור סניפי בנקים בידי בנק ישראל או אם באמצעות חקיקה, אנחנו חוטאים להרבה מאוד אזרחים שנותרים היום חסרי אונים.

איציק שמולי: תודה רבה.

איתן כבל: תודה לך.

איתן כבל: חברת הכנסת קארין אלהרר – לא נמצאת; חבר הכנסת סעיד אלחרומי; ואחריו – חבר הכנסת אורי מקלב.

סעיד אלחרומי: אדוני היושב ראש, אני חושב שאנחנו דנים בנושא חשוב לכל אזרח, במיוחד לשכבות החלשות ולאנשים מעוטי יכולת.

סעיד אלחרומי: אנחנו מדברים על שני חלקים של הבעיה הזאת.

סעיד אלחרומי: האחד, סגירת סניפים בכל רחבי המדינה.

סעיד אלחרומי: הדבר השני, יישובים שלמים שיש בהם עשרות אלפי תושבים שאין בהם סניף בנק אחד.

סעיד אלחרומי: בכל היישובים הבדואים בדרום, רק בעיר רהט יש שני סניפים.

סעיד אלחרומי: העיר רהט, מעל 64,000 תושבים יש שני סניפים.

סעיד אלחרומי: בתל שבע קרוב ל-20,000 תושבים, אין סניף בנק.

סעיד אלחרומי: בח'ורה, בכסייפה, בערערה בנגב, בלקייה.

סעיד אלחרומי: בשגב שלום יש אזור תעשייה מפותח שיש בו מעל 2,000 - - -

איתן כבל: תגיד להם להוריד את האפליקציה, הם לא מורידים אפליקציות.

סעיד אלחרומי: הם לא מורידים אפליקציות.

סעיד אלחרומי: אתה רואה כמה רעים הבדואים?

סעיד אלחרומי: הם לא מורידים אפליקציות.

סעיד אלחרומי: אנחנו עובדים חזק לפתח את היישובים האלה ואנחנו נתקלים בסוגיה.

סעיד אלחרומי: בשגב שלום יש אזור תעשייה שמעסיק מעל 2,000 עובדים, כל האנשים האלה צריכים לנדוד לבאר שבע לקבל שירותי בנק בבאר שבע.

סעיד אלחרומי: האנשים החלשים האלה, בעיקר אנשים מעוטי יכולת שידם אינה משגת, הם בעצם חסרי אונים.

סעיד אלחרומי: אני יודע על הרבה אנשים שנותנים ייפוי כוח לקרוב משפחה לטפל להם בסוגיות האלה בענייני כספים, אפילו למשוך כסף.

סעיד אלחרומי: דבר נוסף רבותי, זה מעודד את השוק השחור ואת העבריינות.

סעיד אלחרומי: כאשר ביישוב שלם אין כלום, על איזה מודרניזציה אנחנו מדברים?

סעיד אלחרומי: על איזה טכנולוגיה אנחנו מדברים כשאנחנו נמצאים במצב שאין את הסניף הקטן של הבנק.

סעיד אלחרומי: דרך אגב, גם הדואר, ברוב היישובים האלה אין סניף דואר.

סעיד אלחרומי: לכן אני חושב, שזה נושא מחויב המציאות, אני מודה לחבריי שיזמו את הנושא ואדוני היושב ראש, אם אין שינוי של 180 מעלות במצב, אנחנו חייבים להתערב בחקיקה בנושא הזה.

איתן כבל: תודה.

איתן כבל: חבר הכנסת אורי מקלב; לאחר מכן, נחמן שי.

אורי מקלב: תודה רבה, אדוני היושב ראש.

אורי מקלב: אולי בשתי דקות ננסה להסביר את שירות השירות שקורה בבנקים בתקופה האחרונה והכול תחת ההסתתרות של חדשנות טכנולוגית.

אורי מקלב: אז ככה: 265 בנקים נסגרו מ-2012.

אורי מקלב: 96% מבקשות לסגירת סניפים שהיו בשנתיים האחרונות אושרו.

אורי מקלב: מאות בנקים סגרו את כל שירותי הטלר.

אורי מקלב: זאת אומרת, יש בנק, לא סגרו את הבנקים אבל סגרו את שירותי הטלר ואת שירותי הבנקאות האישית.

אורי מקלב: מה קרה בעקבות כך?

אורי מקלב: התורים גדלו סביב המכשירים האלה.

אורי מקלב: בעקבות כך או לא בעקבות כך המכשירים מושבתים, המכשירים מקולקלים, זמן התיקון שלהם מתארך, המכשירים האלה מקולקלים לאורך ימים שלמים ולא עובדים.

אורי מקלב: אנחנו צריכים להבין, שכל מה אנחנו מעלים עכשיו זה לא בגלל שאנחנו חולמים על זה בלילה, כולנו כאן מדברים על פניות ציבור.

אורי מקלב: 25% מהאוכלוסייה לא משתמשים בשירותים הדיגיטאליים, אין להם גישה לשירותים הדיגיטאליים האלה, הם לא יכולים להפעיל אותם.

אורי מקלב: צריך להבין שחלק מהשירותים האלה גם לא ניתנים בכל השירותים הדיגיטאליים.

אורי מקלב: אינטרנט זה לא תשובה לכל דבר.

אורי מקלב: אי אפשר להפקיד צ'ק באינטרנט, רק דרך האפליקציה.

אורי מקלב: מעבר לזה, הגדילו לעשות, גם את תיבות האל תור שהיו בסניפים, שהיו חלק מהשירות, אומנם לא שירות אישי אבל אפשר היה אפשר להפקיד במעטפת אל-תור, סגרו את האל תור.

אורי מקלב: בנק ירושלים, בשנתיים האחרונות אין לו שירותים כאלה.

אורי מקלב: הבנק הבינלאומי ביטל את השירות הזה של הפקדות באל-תור.

אורי מקלב: בנקים שלא סגרו את השירות הזה מצאו דרך יפה ויעילה להתגבר על זה, פשוט אין מעטפות, אי אפשר להשיג מעטפות של הפקדות, זה אחד הדברים השמורים ביותר בבנקים.

איתן כבל: המעטפות האלה מייצרות עבודה.

אורי מקלב: נכון, מייצרות עבודה.

אורי מקלב: איתן, הובלת מאבק בנושא הזה של המחירים הגבוהים בכספומטים - - -

איתן כבל: תיכף נגיע לזה.

אורי מקלב: הציבור לא מטומטם, הוא משלם כסף, הוא יודע שהוא משלם עמלה.

אורי מקלב: על מנת לקבל את השירות הוא צריך לחכות חצי שעה.

אורי מקלב: בגלל שהשירותים האלה עברו לכספומט של הבנק, הוא צריך לחכות חצי שעה בתור.

איתן כבל: אם בכלל יש לו כספומט חכם.

אורי מקלב: אם בכלל זה נמצא, איפה זה נמצא?

אורי מקלב: על פי רוב במרכזים שיש שם בעיות חניה.

אורי מקלב: אני מתפלא מאוד על בנק ישראל שהוא מתעלם ומתנכר לבקשות האלה.

אורי מקלב: אני פניתי לבנק ישראל וקיבלתי תשובה - - -

איתן כבל: למה אתה מתפלא?

איתן כבל: ההגדרה של בנק ישראל: יציבות הבנקים זה הדבר שנגזר ממנו הכול.

איתן כבל: כולנו רוצים יציבות לבנקים, אנחנו רוצים לבוא לבנק שמרוויח.

אורי מקלב: אבל כמה שומנים נשארים עד להגיע ליציבות הבנקים?

אורי מקלב: כולנו חושבים שאם הבנקים ייפלו, כולנו ניפול, אבל כמה שומנים יש כדי להגיע ליציבות הבנקים?

אורי מקלב: על זה אנחנו מדברים, על השומנים העבים האלה.

אורי מקלב: למה אנחנו צריכים?

אורי מקלב: תראה את המאזנים של הבנקים ותבין האם אנחנו מדברים על כאלה שעומדים על הקשקש, שעובדים בחסר, בצמצום ובעובדים על גבול הרווחיות או שאנחנו מדברים על מקומות רווחיים?

אורי מקלב: מי נותן את הדברים האלה זה רק הציבור.

אורי מקלב: אני חוזר ואומר, השירות שניתן לאנשים, אין להם אפשרות אחרת.

אורי מקלב: אני השתתפתי בדיון בישיבת המדע והטכנולוגיה, שחברת הכנסת יוליה מלינובסקי העלתה שם ואני הופתעתי מכך, יש קושי לאנשים רבים לברר את מקום הבחירה שלהם בענייני דיומא בגלל שבזמן הזיהוי הם נשאלים על תאריך הנפקת תעודת הזהות והם מתקשים להביא את זה.

אורי מקלב: היא מייצגת ציבור שלם שמתקשה, קל וחומר בין בנו של קל וחומר, בשירותים האחרים שהם לא מסוגלים לעשות את זה.

אורי מקלב: אדוני היושב ראש, השירות הזה של אל תור הוא כל כך מקומם, הרי כבר לא מדובר בכך שמבקשים לא לסגור את הסניף, אתה לא נותן שירות פרונטאלי, אתה לא נותן שירותי טלרים, אבל את התיבה הזאת – לכמה אנשים יש כרטיס אחד בבית?

נחמן שי: איזה כרטיס?

אורי מקלב: כרטיס אשראי שאתו אפשר להפקיד באותם מכשירים שנמצאים בתוך הבנקים, בתוך מרכזים מסחריים, עם קושי של חניה, עם קושי של נגישות, כל מה שהוספנו על הבנקים, תוסיף על המכשירים האלה.

אורי מקלב: אתה לא יכול לשלוח מישהו אחר, קשיש רוצה לשלוח את הבן שלו, האם הבנק שלו מבצע מדדים של מתן השירות מה זמן ההמתנה סביב הכספומטים בחוץ?

אורי מקלב: מה משך זמן הקלקולים והתיקונים?

אורי מקלב: בתחבורה ציבורית אנחנו עושים רגולציה, למה בשירות הזה אנחנו לא עושים?

אורי מקלב: סגרתם בנקים, סגרתם סניפים, תפעילו רגולציה, תפעילו מדדים: כמה זמן לוקח, האם הבנקים משאירים מעטפות או לא משאירים מעטפות, כמה בנקים סגרו את השירות הזה?

אורי מקלב: בנק ישראל עונה לי: זה שירות שהם לא חייבים לתת.

אורי מקלב: אז מה אתם רוצים, שנעשה חקיקה שתחייב את השירות הזה?

אורי מקלב: יש אנשים שלא יכולים לקבל את השירות הזה, אנחנו מנוכרים, מנותקים מהסביבה?

איתן כבל: תודה, חבר הכנסת מקלב, ההתרגשות ברורה.

איתן כבל: לפני שאני מעביר את רשות הדיבור לחבר הכנסת נחמן שי, אחת המציעות היא חברת הכנסת קארין אלהרר, לכן לפני נחמן שי, חברת הכנסת קארין אלהרר.

איתן כבל: לאחר מכן, נחמן שי.

קארין אלהרר: תודה רבה, אדוני היושב ראש.

קארין אלהרר: בהזדמנות זאת אני רוצה להודות לחבר הכנסת איציק שמולי, ששוב זיכה אותנו בהצעה לסדר מצוינת.

איציק שמולי: אותך אני מוכן לזכות תמיד, מראש, ולא משנה באיזה נושא.

קארין אלהרר: תודה רבה.

קארין אלהרר: חברים יקרים, אני לא אחזור על הנתונים שכן נאמרו כאן אבל חשוב לי להבהיר נתון שאולי יכול ללמד מה השיקולים בסגירת סניפים ואיזה סניפים נסגרים.

קארין אלהרר: לפי בדיקה של התנועה לחופש המידע, אומנם 60% מהסניפים שנסגרו הם באזור המרכז בתל אביב.

קארין אלהרר: לכאורה כאילו לא נורא, אבל כשאנחנו בודקים איפה נסגרו הסניפים האלה, אנחנו למדים שהרוב המוחלט שלהם נסגרו בדרום העיר, בשכונות קשות.

קארין אלהרר: לעומת זאת, בצפון העסקים פורחים והכול עובד כרגיל.

קארין אלהרר: אני לא מצליחה להבין מה העיקרון המסדר של סגירת הסניפים.

קארין אלהרר: אם אין צורך בכל כך הרבה סניפים, אני לא יודעת, אני מוכנה לשמוע תשובה מנומקת של בנק ישראל ושל הבנקים, צריך להיות משהו שהוא פר אוכלוסייה, פר קשיים של אוכלוסייה.

קארין אלהרר: אני לא מצליחה להבין איך קרה, שדווקא בשכונות הקשות, דווקא איפה שיש אנשים שהאמצעים הכלכליים הם לא דבר שהם משופעים בו, לא ברור לי העניין הזה.

קארין אלהרר: וגם, עוד שאלה שאני רוצה לשאול ולזרוק לחלל האוויר: רוצים יעילות, איזה שירותים מצוינים נותנים בתמורה לאותם אזרחים שכן זקוקים לסניף?

קארין אלהרר: ההתקדמות בטכנולוגיה היא מבורכת והיא מסייעת להרבה אנשים בדברים נקודתיים ומסוימים.

קארין אלהרר: עמד על כך חברי חבר הכנסת מקלב, שכל הדיגיטציה והטכנולוגיה המתקדמת לא מסייעת בכל הפעולות הבנקאיות.

קארין אלהרר: וגם, איזה טובת הנאה צומחת ללקוחות הבנקים?

קארין אלהרר: האם הורידו ריביות בתמורה?

קארין אלהרר: האם קרה משהו לטובת האזרח?

קארין אלהרר: זה משהו שאני לא יודעת, אני אשמח לקבל על כך תשובות ולהבין.

קארין אלהרר: אולי נלמד שהכול פה לטובת האזרחים ואז אני אבקש סליחה ומחילה ואחזור בי מההצעה.

איתן כבל: תודה לך, גברתי.

איתן כבל: חבר הכנסת נחמן שי; לאחר מכן, חברת הכנסת מלינובסקי.

נחמן שי: אם יש דבר שמכעיס אנשים מבוגרים, אזרחים ותיקים, זה שאומרים להם שהם עוצרים את הקדמה.

נחמן שי: מיליון איש במדינת ישראל עוצרים את הקדמה.

נחמן שי: אם הם לא היו, היה לנו יותר קל, יותר קל לנו בבנקים, יותר קל לנו בקופות החולים, יותר קל לנו בנהיגה.

נחמן שי: זה מה שנוצר פה, הקדמה הולכת אתנו ובאמצע "תקועים" אנשים שלא יודעים ללחוץ על הכפתור הזה, שלא יודעים מה זה מס' 8, שניתבו אותם קודם בטלפון.

נחמן שי: מצאנו את הדבר שבולם את החברה ההיי-טקית הישראלית.

נחמן שי: רק אל תשכחו, שההיי-טק הישראלי בא על כתפיהם, הם אלה שעשו את המדינה הזאת, ובזכותם, הצעירים האלה, הילדים שהיו פה קודם, הם יגיעו למקומות ההיי-טק הכי גדולים.

נחמן שי: בלי החבר'ה האלה גם לא היה היי-טק היום במדינת ישראל, את זה אני רוצה שתזכרו.

נחמן שי: אני מקבל תלונות מכל הכיוונים - הם לא רואים את העמודות שעולות ויורדות, אני מתקשה להבין אותן, תאמינו לי, גם אני צריך הסבר בגוף הספר - אני שומע שהבנקים נעלמו להם.

נחמן שי: הם, החברים שלי, הם משתמשים כבדים, סליחה על הקונוטציה.

נחמן שי: הם משתמשים כבדים אבל ברווחים קטנים.

נחמן שי: רובם הגדול הם לא מביאים את ההכנסות הגדולות.

נחמן שי: אלה מטרידים, מעצבנים, לא מבינים לפעמים, והסכומים שהם מתעסקים אתם הם סכומים קטנים, רובם הגדול לא אנשים אמידים, בייחוד לא בשלבי הפנסיה.

נחמן שי: אבל בשבילם המדינה הזאת קיימת ובשבילם אתם קיימים בבנק ישראל.

נחמן שי: זאת האחריות שלכם כי הם לא יודעים לדבר עם הבנקים.

נחמן שי: אני מדבר עם הבנקים, יש לי רומנים בלתי נגמרים עם הבנקים ואני לא יוצא מהם ראש.

נחמן שי: אבל לשם כך אני צריך אתכם כי לכם יש מנופים על הבנקים, לי אין, מקסימום אני אמשוך את החשבון, אם אני אצליח, זה ייקח לי 20 שנה להוציא חשבון מבנק ולא בטוח שבנק אחר יידע לתת לי את השירות.

נחמן שי: אתם צריכים להתערב במערכת הזאת.

נחמן שי: וסליחה, לא בפעם אחת באיזה הרצאה על שלייקס, אלא באופן קבוע.

נחמן שי: ולא לקחת מהם את הבנקים, לחפש את הדרכים במערכת הנוכחית.

נחמן שי: אגב, עוד משהו, זה גם חלק מהסביבה ומהחיים שלהם, כשנעלמים מוסדות, מקומות, דברים שהם מכירים, זה גם בשורה רעה לאנשים ותיקים.

נחמן שי: פתאום נעלם דבר יציב בחיים שלהם.

נחמן שי: תחשבו גם על זה כי יש לכם גם הורים וזה גם אכפת להם.

נחמן שי: לכן אני אומר, זה לא רק במישור הכלכלי, תפסיקו למדוד את כל הדברים האלה במישור הכלכלי וביעילות אלא תחשבו על אנשים, שם יש אנשים והם זקוקים לשירות הזה.

איתן כבל: תודה אדוני.

איתן כבל: יוליה מלינובסקי, בבקשה.

יוליה מלינובסקי: תודה, אדוני היושב ראש.

יוליה מלינובסקי: אני רוצה לספר סיפור אישי.

יוליה מלינובסקי: אנחנו מדברים פה על סגירת סניפים, אנחנו מדברים על דור המדבר ואני חייבת לספר לך, גם אני בגיל 40 פלוס כנראה בדור המדבר.

יוליה מלינובסקי: יש דברים שהבנקים העבירו למוקדי שירות באינטרנט, דברים שאתה לא נתקל בהם על בסיס קבוע, שזה קורה לך פעם אחת בחיים, ואז אתה צריך לפתור את הבעיה.

יוליה מלינובסקי: אבא של בעלי נפטר, נשארה דירה, היינו צריכים לסדר את עניין המשכנתא, פנינו לבנק, בעלי נסע לסניף לברר מה עושים, כי הרי זה לא קורה לנו כל הזמן, יש אירועים חד פעמיים.

יוליה מלינובסקי: אמרו לנו, תפנו למרכז השירות.

יוליה מלינובסקי: במרכז השירות אתה ממתין חצי שעה, אחר כך סאגה בלתי נגמרת.

יוליה מלינובסקי: בסוף אמרו לנו, תעבירו לנו במייל צו קיום צוואה.

יוליה מלינובסקי: צו קיום צוואה, מסמך רשמי, במייל.

יוליה מלינובסקי: הבעיה, שהמייל של הבנק היה משהו שאדם רגיל לא מסתדר אתו.

יוליה מלינובסקי: מילא שסוגרים סניפים, יש אנשים שלא מסוגלים, יש עולים חדשים, דוברי רוסית, אנחנו מדינת עלייה, בנק ישראל, 2 מיליון איש במדינת ישראל לא דוברי עברית כשפת אם.

יוליה מלינובסקי: זאת משימה בלתי אפשרית.

יוליה מלינובסקי: בסוף, אדוני היושב ראש, השיא היה, לא הצלחנו להעביר את המייל בשום צורה, הוא גם לא היה כתוב באתר האינטרנט של הבנק.

יוליה מלינובסקי: פקיד של הבנק שלח לנו בפקס את כתובת המייל כתובה על נייר כדי שנוכל להעביר את זה.

יוליה מלינובסקי: בסוף גם זה לא עבד כי המייל הזה לא היה מוכר על ידי גוגל.

יוליה מלינובסקי: חוץ מזה שאנחנו צריכים לחשוב על סגירת הסניפים, מתן שירות, אוכלוסיית מדבר, עולים חדשים שהם לא דוברי השפה – אז מוקד שירות זה סיוט, עד שאני מגיעה לפקידה, אש יוצא ממני ואני עוד אדם צעיר שיודע להסתדר עם זה.

יוליה מלינובסקי: תחשבו שאנשים מבוגרים או אנשים שמתקשים בשפה העברית נתקלים בסיטואציה הזאת.

יוליה מלינובסקי: קחו בחשבון אירועים כמו שקרו לנו במשפחה, שאתה כמעט ולא נתקל בהם ואז אתה חסר אונים בדברים כבדים כמו משכנתא, רכוש, ירושה, אין לך מה לעשות, שולחים אותך לפקידה בטלפון.

יוליה מלינובסקי: בנוסף, כשאתה כבר שולח להם את המסמך, אתה צריך להתקשר לבדוק שהם קיבלו את זה, כלומר, עוד חצי שעה המתנה.

יוליה מלינובסקי: זה בלתי נסבל.

יוליה מלינובסקי: אני בכוונה לא אומרת באיזה בנק מדובר, עדכנתי בשיחות גם את איגוד הבנקים, גם את הבנק עצמו, אמרתי, אני מקרה פרטי, אני עדיין צעירה, אסתדר - - -

איתן כבל: ולסיום.

יוליה מלינובסקי: לסיום, הבנק הספציפי הזה הבטיח לי שיעשה פיילוט ויבחר רשימת נושאים כבדי משקל שאנשים יוכלו לפנות לסניפים שזה לא ייקרה.

איתן כבל: אז אני כבר אומר לך, אחרי ההישגים הגדולים של חוק "השש דקות", שתהיה חובת מענה אנושי מקצועי תוך שש דקות, לשמחתי, הצלחנו לכפות את זה גם על הבנקים וגם על חברות הביטוח.

יוליה מלינובסקי: אני לא מסכימה.

יוליה מלינובסקי: אדוני היושב ראש, זה לא מספיק שש דקות, יש דברים שהם על בסיס פעולה יום יומית, ששם זה מצוין, זה יכול לעבוד.

יוליה מלינובסקי: אבל יש דברים שאנחנו קשורים לבנקים, דברים גדולים שלא קורים לנו הרבה.

יוליה מלינובסקי: גם שם הם עברו לשירות הדיגיטאלי/טלפוני, שזה לא מקובל עלי.

יוליה מלינובסקי: אני חושבת, שבנק ישראל צריך לגבש רשימת נושאים, נושאים כבדי משקל, שבנקים יהיו מחויבים לפתוח את הדלת ושאדם יוכל להיכנס פרונטאלית לשאול את השאלות.

יוליה מלינובסקי: זה לא שאלות שאנחנו יודעים לשאול כי לפעמים אנחנו צריכים הסבר מקצועי ומכוון של פקיד הבנק מה עלינו לעשות כי זה לא קורה לנו הרבה.

יוליה מלינובסקי: זה הכיוון.

יוליה מלינובסקי: לדעתי גם על זה צריך לתת תשובה, חוץ מהבעיות שדיברו עליהן החברים.

יוליה מלינובסקי: דיברתי גם עם המפקחת על הנושא הזה.

איתן כבל: תודה.

איתן כבל: חאג' יחיא, בבקשה; פנינה תמנו; לאחר מכן ענת אשד.

עבד אל חכים חאג' יחיא: כבוד היושב ראש, הנושא הזה של הפריפריה והמרחקים, במיוחד בנגב, מרחקים כדי להגיע לסניפי בנק, המשמעות של זה, שלא ישתמשו יותר מדי בבנקים.

עבד אל חכים חאג' יחיא: התרגום של זה, שאנשים ישתמשו במזומן ובמדינת ישראל יש חוקים שמגבילים שימוש במזומן.

עבד אל חכים חאג' יחיא: לזה קוראים חוצפה, אתה לא מאפשר לו שימוש בבנקים, שהכסף הזה יהיה בבנק, שגם הבנק ירוויח מזה, שהכסף הזה לא יהיה מתחת לרצפות, והיום אתה בא גם להגביל אותו בשימוש במזומנים.

עבד אל חכים חאג' יחיא: אם אין לו בנק, הוא צריך להשתמש במזומן, אם לא, יפנה לשוק האפור.

עבד אל חכים חאג' יחיא: אלה הפתרונות.

עבד אל חכים חאג' יחיא: אנשים, במיוחד באוכלוסייה הערבית ובפרט אנשים מבוגרים, אני מדבר על אנשים ממש מבוגרים שמקבלים קצבת זקנה או אזרחים ותיקים, האנשים האלה, אם אין מישהו במשפחה שילך עבורם לבנק כדי שיוציא עבורם את קצבת הזקנה או את קצבת הנכות, הם לא יכולים להגיע לבנק.

עבד אל חכים חאג' יחיא: אם הם מוציאים את הכסף, הם מוציאים את כל הכסף.

עבד אל חכים חאג' יחיא: כשהם מוציאים את כל הכסף, יש מצב שיגנבו להם את הכסף או שיפגעו בהם.

עבד אל חכים חאג' יחיא: לכן, הנושא הזה של נגישות לבנק קרוב יותר, זה יכול לעזור לאנשים ואפילו בפיקוח נפש, מדובר בחיים של אנשים.

עבד אל חכים חאג' יחיא: יש מקומות שצריך את הטלרים לאותם אנשים.

עבד אל חכים חאג' יחיא: אם אין בנק אז לפחות שיהיו עמדות מסוימות בימים מסוימים, אני רוצה את הבנק אבל אם לא הבנק, שתהיה עמדה מסוימת בימים שאנשים צריכים לקבל קצבת זקנה או דמי אבטלה, שאנשים יבואו ויקבלו את הכסף שלהם.

עבד אל חכים חאג' יחיא: להסתכל על הממוצעים, סניף אחד במרכז לכל 4,800 אזרחים, ובדרום סניף לכל 10,150?

עבד אל חכים חאג' יחיא: הרי מי צריך את השירותים?

עבד אל חכים חאג' יחיא: במרכז יש שירותי תחבורה, הוא יכול להגיע, אבל בדרום אתה צריך לנסוע 70 ק"מ כדי להגיע לסניף בנק, זה המצב בדרום.

עבד אל חכים חאג' יחיא: כל הכפרים הלא מוכרים, כל הכפרים הבדואים בדרום, גם במרכז וגם בצפון, במיוחד היישובים הערביים.

עבד אל חכים חאג' יחיא: המפקחת על הבנקים, אולי צריך לעשות חלוקה מסוימת ולהשאיר סניף בנק אחד בכל יישוב.

איתן כבל: תודה.

איתן כבל: חברת הכנסת פנינה תמנו, בבקשה.

פנינה תמנו: אדוני היושב ראש, תחילה אני רוצה לברך את החברים היוזמים, אני חושבת שהדיון הזה הוא סופר חשוב.

פנינה תמנו: לא נוכל להימנע מלהמשיך ולעקוב ולא נסתפק בדיון הדחוף הזה.

פנינה תמנו: שלוש שנים שבהם נסגרים כ-20% מבין הסניפים, שמתוכם 60% במרכז אבל כולנו מבינים איפה הסניפים האלה שנסגרים.

פנינה תמנו: אני רוצה לספר לכם סיפור, יום אחד הלכתי עם אמי לבנק, לבנק שלי.

פנינה תמנו: אתם יודעים מה אומר התאריך ה-28?

פנינה תמנו: ב-28 כל אותם אנשים שקופים מגיעים לבנק, המבוגרים, העולים, אנשים עם מוגבלויות, אנשים שזקוקים למענה אנושי כדי להוציא כסף או כדי לעשות בירורים.

פנינה תמנו: אני הגעתי לבנק, חשכו עיני.

פנינה תמנו: קומה ראשונה בושה וחרפה, כפני החברה שלנו, קומה ראשונה עמוסה, אין לאנשים מקום לשבת גם אם מדובר באנשים מבוגרים.

פנינה תמנו: כשאני שאלתי מה קרה, למה כל כך צפוף הפעם?

פנינה תמנו: אמרו לי, כי סגרו את הסניף ליד.

פנינה תמנו: אבל לא טרחו לפתוח יותר קופות.

פנינה תמנו: אני עליתי לקומה השלישית, הקומה בה אני מקבלת את השירות – לא לקומה שאימא שלי מקבלת את השירות - ככל שאתם עולים בקומות, קומה שנייה, קומה שלישית, איזה פאר, פתאום הפקק משתחרר.

פנינה תמנו: איזה חברה נהיינו?

פנינה תמנו: חברה דורסנית שבשם הקדמה – וכולנו בעד קדמה, כולנו רוצים להרגיש נאורים, משכילים, אבל בשם הקדמה לדרוס את האוכלוסיות הכי החלשות, אזרחים ותיקים וזקנים, עולים חדשים, דיברה על כך חברת הכנסת יוליה מלינובסקי.

פנינה תמנו: אני לא מצפה מההורים שלי ומהורים שהגיעו מרוסיה, שהם בני 80, 90 ואפילו פחות, שהם יתחילו להתנהל עם האפליקציות, בטלפונים קשה להם.

פנינה תמנו: דיבר על כך גם חבר הכנסת נחמן שי, זה הרבה מעבר להתייעלות, זה הרבה מעבר לכך שמדובר במוסדות פיננסיים שאנחנו רוצים שירוויחו.

פנינה תמנו: יש משהו בערכים שלנו שהוא נפגם.

פנינה תמנו: לא יכול להיות שלמעלה מ-95% מהבקשות לבנק ישראל ולמפקחת על הבנקים נענות בחיוב.

פנינה תמנו: אם אנחנו לא נהיה פה כחברי כנסת, זה הזמן להיאבק.

פנינה תמנו: אגב, בהשראת הצעת החוק שלך על אותה הודעה מוקדמת שצריך לתת למפקחת על הבנקים הגשתי הצעת חוק שמחייבת לפרסם בשני מקומונים בכל השפות, שיהיה זמן היערכות לאותם אנשים.

פנינה תמנו: הרי באים ודורסים את האוכלוסיות הכי קשות.

פנינה תמנו: אם אנחנו מחברים את אחוז הנתח של האוכלוסייה מכלל החברה הישראלית, אנחנו נגיע ל-30% מהאוכלוסייה הישראלית שדורכים עליה ברגל גסה.

איתן כבל: תודה.

איתן כבל: נעבור לאורחים.

איתן כבל: ראשונת הדוברים, ענת אשד מבנימינה.

איתן כבל: לאחר מכן נתי ביאליסטוק, מנכ"ל המרכז לעיוור.

איתן כבל: את גם העברת כאן עצומה, גברתי, שחתומים עליה מאות מתושבי העיר.

יוליה מלינובסקי: איזו עיר?

איתן כבל: בנימינה.

ענת אשד גלזר: שלום לכולם, תודה רבה לחבר הכנסת איציק שמולי, שהגיע לבנימינה להיפגש עם תושבים והגיש את הבקשה.

ענת אשד גלזר: אני קצת רוצה לספר לכם את הסיפור של בנק לאומי בבנימינה שלשמו הגענו.

ענת אשד גלזר: אני לא יודעת אם יש פה נציגים של בנק לאומי, אני יודעת שהוזמנו נציגי הבנקים.

ענת אשד גלזר: סניף בנימינה נותן שירות ל-35,000 איש, שמתוכם 15,000 מג'סר א-זרקא, כפר ערבי שנמצא באחוזון 2 מבחינה סוציו אקונומית.

ענת אשד גלזר: בנימינה גבעת עדה, שזה 15,000 תושבים ויישובי אלונה, מועצה אזורית באזור שזה עוד 5,000 תושבים.

ענת אשד גלזר: מתוך זה אנחנו מדברים על 15,000 בני מיעוטים, כ-5,000 קשישים ונכים שמתנהלים, חלקם, בתחבורה ציבורית, מתנהלים בתוך המושבה.

עבד אל חכים חאג' יחיא: אולי התכוונו להעביר את הסניף לג'סר א-זרקא כי שם יש הרבה יותר אנשים?

איציק שמולי: אל תבנה על זה.

עבד אל חכים חאג' יחיא: אני אומר בציניות.

איציק שמולי: אני יודע.

ענת אשד גלזר: אין שטח אדמה בג'סר א-זרקא לבנות עליו בנק, זה קצת בעייתי.

ענת אשד גלזר: בכל אופן, אני בהידברות עם בנק לאומי, הגעתי עד לרמה של דני כהן, שלדעתי הוא מס' 2 בבנק לאומי וקיבלתי ממנו הבטחה - - -

יוליה מלינובסקי: הידברות על מה?

יוליה מלינובסקי: יש סניפים של בנקים אחרים באזור?

ענת אשד גלזר: יש סניפים של בנק הפועלים במושבה, השמועה אומרת, שבפברואר גם הסניף הזה ייסגר.

ענת אשד גלזר: בכל אופן מה שאני רוצה להגיד לכם, אני בהידברות עם הבנק, נפגשתי עם מנהל הסניף, עם מנהל המחוז ומנהל האזור והסגנית של דני כהן - - -

קארין אלהרר: מה הם אומרים?

ענת אשד גלזר: הובטח לי שיישאר סניף או מבואה דיגיטאלית כמו שנדרש על ידי המפקחת על הבנקים.

קארין אלהרר: מה זה הדבר הזה, מה זה אומר?

ענת אשד גלזר: מבואה דיגיטאלית זה שם יפה לכספומט משודרג, שלפעמים עובד ולפעמים לא עובד.

ענת אשד גלזר: כמו ביום שישי האחרון, שלחתי למיכל תמונות איך נראית המבואה הדיגיטאלית בבנימינה, כי בערב הייתה הפסקת חשמל, היה קצת גשם.

ענת אשד גלזר: ההבטחה הייתה, שיישאר סניף קטן עם מבואה, עם בנקאי שנמצא פעמיים בשבוע.

ענת אשד גלזר: הבקשה שלנו הייתה לבנקאי של חמש פעמים בשבוע, שיהיה קשר ומענה אנושי לאנשים.

ענת אשד גלזר: כמו שנאמר פה רבות, אני לא ארחיב על הנושא של המהפכה הדיגיטאלית כי אבי בן ה-77 שמגיע לסניף כדי להוציא כסף מהכספומט, מה לעשות, הוא כנראה כבר לא יהיה במהפכה הדיגיטאלית ושלישי בשלייקס כנראה כבר לא יעזור לו, הוא כבר לא ילמד איך לעשות העברה בנקאית באתר הבנק, שהוא אתר נהדר, אבל הוא לא מתאים לכמה מיליונים מהאוכלוסייה בישראל.

נחמן שי: נכון.

ענת אשד גלזר: ואז הסבירו לי שהסניף כבר לא רווחי.

ענת אשד גלזר: שאלתי, למה הסניף כבר לא רווחי?

ענת אשד גלזר: אמרו לי , ניירות ערך הוצאנו למוקד בנשר.

ענת אשד גלזר: כל הרווחיות של ניירות עסק לא בסניף.

ענת אשד גלזר: עסקים העברנו לסניף פרדס חנה.

ענת אשד גלזר: את הפרימיום העברנו לסניף זכרון, אז הסניף לא רווחי.

ענת אשד גלזר: אמרתי, יופי, מקבלי הקצבאות שמגיעים ב-28 לחודש לקבל את הקצבה שלהם במזומן כי מזה הם חיים, הם באמת לא רווחיים.

ענת אשד גלזר: אמר לי בסוד מנהל הסניף, שהם דווקא כן רווחים כי כשהם מגיעים במצוקה לסניף הם מקבלים הלוואות בריביות קצוצות.

ענת אשד גלזר: אבל זה בואו נשים רגע בצד.

ענת אשד גלזר: אנחנו מדברים פה על אוכלוסייה כפרית שלא אמורה לקבל יותר שירותים בנקאיים כמו שצריך.

ענת אשד גלזר: שאומרים לי, אנחנו מסתמכים על תשתיות שקיימות כמו למשל, אנשים יקבלו דברים בדואר.

ענת אשד גלזר: אני לא יודע מי מכם קיבל לאחרונה שירות מהדואר וכמה זמן לקח לו לקבל מכתב, זאת עוד בעיה במדינת ישראל, הקדמה עוד לא הגיעה לשם.

ענת אשד גלזר: ואומרים לי, אנשים יגיעו בתחבורה, אני לא יודעת אם ניסיתם פעם לנסוע בתחבורה ציבורית מבנימינה לפרדס חנה, שצריך לבזבז בשביל זה יום עבודה וכו' וכו', לא צריך להכביר במילים על כמה שהדבר הזה לא יעיל.

ענת אשד גלזר: הייתי אומרת, אנחנו לא באמת בעד הקדמה אבל אני חושבת שהמפקחת על הבנקים צריכה לחייב פה את הבנקים לצמצם את גודל הסניפים, לא את הסניפים של 1,000 מטר ולא צריך 20 עובדים, אפשר סניף של 50 מטר ושני עובדים.

ענת אשד גלזר: זאת אומרת, הפער בין הדיגיטציה - - -

איתן כבל: צודקת.

ענת אשד גלזר: אני חושבת שזה מה שצריך לחייב את הבנקים, להקים סניפי בוטיק קטנים שמשרתים אנשים כי באים ואומרים לי, אנשים לא מגיעים יותר לסניפים.

ענת אשד גלזר: האנשים שאנחנו מדברים עליהם פה הם מהאוכלוסיות המוחלשות והחלשות, הם כן מגיעים לסניפים.

איתן כבל: תודה, ענת.

איציק שמולי: אני רוצה להגיד רק משפט אחד, זה מאוד מחדד לי משהו.

איציק שמולי: הרי ההסתכלות שלנו, כלומר של בנק ישראל, האם לסגור או לא לסגור היא ברמת הסניף.

איציק שמולי: תחשוב מה זה עושה.

איציק שמולי: שניים, שלושה סניפים של בנקים שונים, בבנימינה או בכל מקום אחר, מה מתחיל להיות?

איציק שמולי: מרוץ ביניהם מי סוגר קודם, למה?

איציק שמולי: כי האחרון יודע, שלו יהיה הכי קשה לסגור כי השניים האחרים כבר סגרו לפניו.

איציק שמולי: זאת אומרת, שההסתכלות גם צריכה להיות ברמת האזור והיישוב.

איתן כבל: אני רוצה לתקן אותך, חברי, שמולי, הם לא מתביישים לסגור גם אם זה הסניף היחיד, אין לאף אחד שום חרטה.

עבד אל חכים חאג' יחיא: לבנק אין חברים.

איתן כבל: הוא לא מחכה, הוא לא חושש ולא שום דבר, לצערי.

איתן כבל: קרית עקרון, בנימינה והרשימה עוד ארוכה של יישובים.

קארין אלהרר: אדוני היושב ראש, הייתי שמחה לשמוע את בנק ישראל.

איתן כבל: תיכף נאפשר להם, אבל אנשים הגיעו מרחוק לקנות את צרותיהם.

איתן כבל: נתי ביאליסטוק, מנכ"ל המרכז לעיוור, בבקשה.

קארין אלהרר: נתי הוא חלק מהוועדה.

קארין אלהרר: ביום שהוא לא יהיה פה יהיה יום מוזר.

נתי ביאליסטוק כהן: באתי לדבר בשמם של אנשים שלא רואים.

נתי ביאליסטוק כהן: סיפר לי אדם לא מזמן, אדם שהיה צריך להוציא כסף מזומן, שגם לא ניתן להוציא סכום כזה בכספומט.

נתי ביאליסטוק כהן: הוא התחיל את הדרך בסניף שהוא הכיר.

נתי ביאליסטוק כהן: לא היה שם סניף, הוא נסגר, שכחו להודיע לו.

נתי ביאליסטוק כהן: אחר כך הוא הלך לסניף אחר שהוא מכיר, אני אומר לך שהוא דילג בין ארבעה סניפים כדי למצוא סניף אחד שיש בו גם קופה.

נתי ביאליסטוק כהן: בסוף הוא מצא בליילינבלום פינת הרצל, כנראה זה הסניף האחרון של הבנק הזה שעוד מחזיק קופה.

נתי ביאליסטוק כהן: הפתרונות שהציעו לו הם כאלה שלא מסוגלים לשרת אנשים עם עיוורון.

נתי ביאליסטוק כהן: אמרו לו, תתקשר לסניף, ייתנו לך קוד מיוחד, תחייג אותו, הכספומט יוציא לך את הסכום שאתה רוצה.

נתי ביאליסטוק כהן: או, גש לחוות שרתים או בועה דיגיטאלית שיש בכניסה ותתמודד.

קארין אלהרר: בושה וחרפה.

נחמן שי: יש לך בברייל.

נתי ביאליסטוק כהן: אתה רוצה שאני אכתוב לך את המכתב בברייל?

נתי ביאליסטוק כהן: אכתוב בברייל.

נחמן שי: לא, אני שואל, האם כשהוא ניגש לכספומט - - -

אורי מקלב: הם לא נגישים הכספומטים?

נתי ביאליסטוק כהן: חלק מהכספומטים בישראל, חלקם נגישים במידה רבה, לא 100%.

נתי ביאליסטוק כהן: למשל, סכום אחר לא מופיע שם, לא ניתן לבצע את הפעולה.

נתי ביאליסטוק כהן: הקושי בנגישות, למה אנשים עם עיוורון מעדיפים להוציא כסף במזומן בקופה?

נתי ביאליסטוק כהן: השטרות החדשים נגישים יותר מקודמיהם – אני מודה על כך לבנק ישראל – חשוב הסדר, חשוב לדעת את הסדר של השטרות שאתה מוציא והכספומט במקרים רבים מוציא את זה באופן רנדומאלי.

נתי ביאליסטוק כהן: אתה מוציא סכום כסף, אין לך מושג כמה יצא, אתה לא תמיד יודע אם זה שני שטרות של 50 ושטר אחד של 200 או שני שטרות - - -

נחמן שי: הם שונים?

נתי ביאליסטוק כהן: כן, הם שונים, אם הם לא מסודרים אחד עם השני באותו סדר אז אתה לא יודע להבדיל באורך הזה.

נתי ביאליסטוק כהן: בנק ישראל נתן לנו סיוע באמצעות איזשהו מכשיר, אבל לא תמיד זה מתאפשר, עדיין אנשים מתקשים בזיהוי השטרות, בעיקר אותם אנשים מבוגרים שאין להם את המסייעים הטכנולוגיים.

נתי ביאליסטוק כהן: אני אומר שוב, להפקיד צ'ק עבור אדם עם עיוורון במכשירים עם - לא מבואה, אני קורא לזה בועה - הבועה הדיגיטאלית, זה בלתי אפשרי.

נתי ביאליסטוק כהן: בוא נתחיל מזה, שהוא לא יודע איזה צד זה הפנים של הצ'ק, אני אדם עם יכולות גבוהות, מצאתי את עצמי מבקש עזרה מאדם עובר ושב שיעזור לי להפקיד צ'ק.

נתי ביאליסטוק כהן: זה לא פתרון, אדם עם עיוורון, גם אם האתר די נגיש – והאתרים לא נגישים ב-100%, גם בגלל התקנות שהותקנו שהן מתירות מספר אזורים לא נגישים – עדיין אדם עם עיוורון, בטח אם אנחנו מדברים על 15,000 איש מעל גיל 60 בקרב האוכלוסייה הזאת, לא מסוגלים להפעיל את הטכנולוגיות האלה.

איתן כבל: תודה, נתי, אני חושב שהסברת את הדברים בצורה המיטבית.

איתן כבל: בבקשה, חבר הכנסת דב חנין.

איתן כבל: ולאחר מכן, טיבי רבינוביץ.

דב חנין: תודה, אדוני היושב ראש.

דב חנין: מר ביאליסטוק, הדברים שלך הם תיאור של שערורייה בלתי נסבלת, אין דרך אחרת לתאר את זה.

דב חנין: זה בלתי נסבל, זה מקומם.

דב חנין: אני מנסה לחשוב בהיגיון, איך אנשים שנמצאים במציאות כזאת, איך הם יכולים להתנהל בדברים יום יומיים, כשלכל אחד מאתנו הם שקופים פה?

דב חנין: אני קורא לבנק ישראל באופן ספציפי, לטפל בבעיות האלה ולתת להן מענה.

דב חנין: ברשותכם, אני רוצה להגיד כמה מילים בסוגיה היותר כללית שבפנינו.

דב חנין: בנקים מתנהלים כמו גופים פרטיים אבל אין דבר יותר ציבורי מאשר בנקים.

דב חנין: השירות שהם נותנים הוא שירות ציבורי, הכסף שלהם הוא כסף ציבורי, זה הכסף שלנו.

נחמן שי: גם הקנסות שהם משלמים אחר כך - - -

דב חנין: נכון, הכסף של הקנסות שהם משלמים הוא עלינו.

דב חנין: אלה מוסדות ציבוריים שמקפידים להתנהל התנהלות פרטית.

דב חנין: אנחנו צריכים לדרוש מהם התנהלות ציבורית כיוון שהם מוסדות ציבוריים, כיוון שהשירות הוא ציבורי, כיוון שהכסף הוא ציבורי, אנחנו צריכים לדרוש התנהלות ציבורית.

דב חנין: אבל למרבית הצער, המדינה, במקום לדרוש התנהלות ציבורית, המדינה והפיקוח על הבנקים, הם חלק מהבעיה בנושא הזה, הם לא חלק מהפתרון.

דב חנין: קודם כל הם ממשיכים להתייחסות בהתייחסות הפיקטיבית והמופרכת והבלתי הגיונית לבנקים כמוסדות פרטיים.

דב חנין: אבל ספציפית בסוגיה שנמצאת בפנינו הם מעודדים את הבנקים לסגור סניפים.

דב חנין: הם מעודדים את הבנקים לחסוך, להצטמצם, להתייעל, על חשבון השירותים שהם נותנים לנו.

דב חנין: אני קראתי את המצגת שלכם, של הפיקוח על הבנקים, הדף שהכי מצא חן בעיני זה הדף שמדבר על אזרחים ותיקים ואומר, העצמה בנקאית דיגיטאלית.

דב חנין: זה באמת דרך המלך.

דב חנין: זה מזכיר לי ויכוח – מחר יש לנו בחירות לרשויות המקומיות – מזכיר לי איזשהו ויכוח עם עירייה מסוימת שאני לא אזכיר את שמה אבל היא קרובה מאוד למקום מגוריי, שבה הסבירו לי שבימינו לא צריך כבר תחנות אוטובוס כי לכולנו יש אפליקציה, לא צריך להמתין בתחנות האוטובוס.

דב חנין: אז מי שכותב תשובה כזאת כנראה לא ראה את האישה המבוגרת שממתינה עם סלים ולא מבין למה היא צריכה לשבת ולמה היא צריכה מחסה מגשם.

דב חנין: אותה צורת התייחסות מדברת על העצמה בנקאית דיגיטאלית על אנשים שמה לעשות, בסך הכול רוצים להוציא כסף מהבנק.

דב חנין: ולכן, אני חושב שאתם צריכים לשנות גישה.

דב חנין: הדבר הכי מרגיז והכי מקומם, הדבר שדיברה עליו חברת הכנסת פנינו תמנו, העובדה, שהתוצאה של זה היא מערכת תלת קומתית.

דב חנין: העניים, המוחלשים, הנכים, כולם צריכים להצטופף ברמת שירות אפס, למי שיש כסף אין שום בעיה, שם יש כורסאות נוחות ומצב נפלא.

דב חנין: זאת מציאות מקוממת, אי אפשר להשלים עם זה, זאת מציאות מקוממת בוודאי כשמדובר במערכת ציבורית כמו שאמרתי בפתיחת הדברים.

דב חנין: לבנקים כנראה יש גישה אחרת לשוויון, זה לא שוויון בין בני אדם שסופר בני אדם, זה שוויון בין שקלים, מי שיש לו הרבה שקלים נספר הרבה יותר ולכן הוא מקבל הרבה יותר זכויות.

דב חנין: תודה.

איתן כבל: תודה.

איתן כבל: טיבי רבינוביץ.

איתן כבל: לאחר מכן, עורכת הדין בקי קשת ועידית הראל.

איתן כבל: יש כאן נציגים לבנקים?

יעל דרומי: כן, יעל דרומי מבנק הפועלים.

איתן כבל: אז אם תרצי להתייחס, בבקשה.

איתן כבל: טיבי רבינוביץ, בבקשה.

טיבי רבינוביץ: אני אדבר בקצרה כי הדברים ששמעתי פה הם מרגשים, הם אמיתיים ואנחנו ננסה להשיב לכם ואולי לקבל כמה מהרעיונות שלכם כדי לשפר את המצב.

טיבי רבינוביץ: המערך הבנקאי בעולם עובר שינוי, כמוהו גם המערך הבנקאי בארץ.

טיבי רבינוביץ: גם המערך הבנקאי בארץ עובר שינוי והשינוי נובע מכך שפחות ופחות אנשים מגיעים לסניפים.

טיבי רבינוביץ: מכיוון שפחות ופחות אנשים מגיעים לסניפים, אנחנו לא יכולים להשאיר את הסניפים ריקים במהלך רוב שעות היממה ולכן אנחנו צריכים למצוא מעין פתרון שיאפשר לנו לחיות עם המצב החדש.

טיבי רבינוביץ: המצב החדש מחייב אותנו להשתנות ואנחנו צריכים לעשות את זה באופן שיגרום כמה שפחות לפגוע בלקוחות שלנו.

טיבי רבינוביץ: עם כל הכבוד לכם ואני מאוד מכבד את הדברים שלכם, אני חושב שהדברים שלכם באים מהלב, הלקוחות הם קודם כל הלקוחות שלנו.

קארין אלהרר: אתם לא מתנהגים ככה.

טיבי רבינוביץ: אנחנו נבחרים על ידי הלקוחות שלנו לא כל ארבע שנים אלא כל יום.

איציק שמולי: הם קהל שבוי, ואתה לא צריך להתריס כלפי חברי הכנסת, אנחנו לא עומדים למבחן כאן.

איציק שמולי: ההתנהלות של הבנקים עומדת פה למבחן.

איציק שמולי: אני חושב שהדברים שחברי הכנסת אמרו בדיון הזה היו בטון מאוד מאופק, אז אל תמתח את הגבול, אנחנו לא עומדים לבחינה בדיון הזה.

טיבי רבינוביץ: עם כל הכבוד, אנחנו משתדלים לתת ללקוחות שלנו את השירות הכי טוב כי הלקוחות שלנו הם גם ההורים שלנו, לא רק ההורים שלכם ויש לנו עניין לפתור את הבעיות ולמצוא פתרון לקשיים.

קארין אלהרר: איך אתה מסביר את הנתונים - - -

עבד אל חכים חאג' יחיא: אתם יוצרים את הקשיים האלה.

פנינה תמנו: שירות מדהים, תלוי על איזה לקוחות אתה מדבר.

קארין אלהרר: אני רוצה לשאול שאלה, נניח ואתה צודק בכל מילה, אני מאמינה לך, בסוף אתם רוצים לקוחות, אין לי ספק בעניין.

קארין אלהרר: איך אתה מסביר את הנתונים האלה שמלמדים על כיוון מאוד ברור, סוגרים יותר סניפים במקומות יותר חלשים?

טיבי רבינוביץ: אני מיד אתייחס לזה.

טיבי רבינוביץ: חבר הכנסת שמולי, לגבי הלקוחות השבויים, בכל זאת, שאלת שאלה נכונה, אין לנו עניין בלקוחות שבויים מתוסכלים, לא מרוצים, וכאלה שבאים בטענות.

טיבי רבינוביץ: יש לנו עניין בלקוחות מרוצים, לקוחות ששמחים להיות באינטראקציה עם הבנק.

טיבי רבינוביץ: אני חושב שכל אחד רוצה את זה, גם אם הלקוח הוא שבוי, ואני לא מסכים לטענה שלך, הלקוח יכול לעבור.

טיבי רבינוביץ: אבל אני לא רוצה, כשאימא שלי מגיעה לבנק – גם אימא שלי מגיעה לבנק, היא יוצאת רומניה, גם היא לא יודעת להתנהל עם וואצאפ – אין לי עניין שהיא תגיע לסניף הבנק לא מרוצה.

טיבי רבינוביץ: כך שגם אם הלקוח הוא שבוי, אני לא רוצה שהוא יגיע אלי ויחשוב שאני נותן לו שירות גרוע.

טיבי רבינוביץ: אתם יכולים לחשוב שכל מה שאנחנו רוצים זה לגרום ללקוחות שלנו להיות לא מרוצים.

פנינה תמנו: אנחנו לא חושבים, אנחנו מסתכלים על הנתונים ועל המציאות.

אורי מקלב: אולי הוא לקוח שהוא לא שווה לך.

איתן כבל: חברים, כולנו נגדו, תנו לו להגיד את הדברים שלו.

אורי מקלב: הוא אומר, אבל הוא לא מנמק.

אורי מקלב: הוא צריך לנמק.

אורי מקלב: אולי הוא לקוח שאתה לא מעוניין בו, הוא לא רווחי עבורך, אתה רק חייב לקבל אותו.

איתן כבל: חבר הכנסת מקלב, אני מתעקש להגן עליו.

טיבי רבינוביץ: קצב השינוי במערכת הבנקאית הישראלית הוא איטי יותר.

טיבי רבינוביץ: אם במדינות ה-OECD בשש השנים האחרונות סגרו בערך 17% מהסניפים, בישראל סגרו כ-8%.

טיבי רבינוביץ: אם אתם חושבים שאנחנו לא מנתרים את התלונות, אנחנו מכירים את התלונות, אנחנו משתדלים לטפל בכל התלונות, מיד אפרט בכמה מילים מה אנחנו עושים, אבל אתם חייבים להבין שקצב השינוי שמתבצע במדינת ישראל הוא קצב אטי יותר וזהיר יותר.

טיבי רבינוביץ: אני רוצה להגיד לכם עוד משהו, השינוי שמתבצע במערך הבנקאות הישראלי הוא שינוי שמביא לכך, שמרבית הלקוחות מקבלים שירותים זמינים יותר, מכיוון שהיום המכשירים האוטומטיים נותנים שירות הרבה יותר משוכלל ממה שהיה בעבר.

טיבי רבינוביץ: אני בטוח שרוב האנשים פה מודעים לכך, הם פתוחים 24/7, כלומר, אם פעם - - -

פנינה תמנו: בקיצור, אתם מושלמים, הכול בסדר.

טיבי רבינוביץ: לא, לא אמרתי שאנחנו מושלמים.

טיבי רבינוביץ: אני אומר שאנחנו לא מושלמים ואני אומר שאנחנו עושים טעויות ואנחנו פה גם כדי לתקן אותן.

קארין אלהרר: מה תתקנו?

קארין אלהרר: באנו לשמוע הצגה כמה הכול טוב?

איתן כבל: קארין, תני לי להתקדם אתו, אנחנו נתייחס לזה אחרי שהוא יסיים את ההצגה שלו.

טיבי רבינוביץ: השירותים היום זמינים יותר.

אורי מקלב: למה אתם סוגרים את שירותי האל-תור?

טיבי רבינוביץ: אני מיד אתייחס לזה.

טיבי רבינוביץ: גם אם מצמצמים את שירותי הטלר, הרחבנו מאוד את שירותי המכשירים האוטומטיים.

איציק שמולי: זה לא תחליף.

איציק שמולי: זה לא תחליפי לחלק מהאוכלוסייה.

טיבי רבינוביץ: אני מסכים אבל אני רוצה להשלים פסקה אחת.

איתן כבל: טיבי, אני רוצה להגיד לך את הדבר הבא.

איתן כבל: אני אגיד לך למה כולם מתנפלים עליך, כי גם אתה פעם כשהיית עוזר והיית שומע תשובות כמו שאתה נותן, היית מתקומם.

איתן כבל: כשאתה נותן תשובות מקוממות אז מתקוממים.

איתן כבל: אני עוד יחסית רגוע, את מה שיש לי לומר עוד לא אמרתי.

איתן כבל: התשובות שאתה נותן הן תשובות מקוממות, אני רק מגן על זכותך להגיד את הדברים.

איתן כבל: חברים, אל תפריעו לו, בואו נתקומם בשקט בשלב הזה.

טיבי רבינוביץ: אשתדל לקומם כמה שפחות.

טיבי רבינוביץ: השירותים שניתנים היום הם זמינים יותר, 24/7, הם נוחים יותר כי אפשר לבצע – חבר הכנסת שמולי, אני לא מתעלם מהאנשים שיש להם קשיים.

איתן כבל: אני ממליץ לכם לבוא לכספומטים בשתיים בלילה.

טיבי רבינוביץ: הם שירותים מהירים יותר והם גם שירותים זולים יותר לציבור.

טיבי רבינוביץ: הציבור משלם עמלות מופחתות, רבע מהמחיר שמשלמים - - -

איתן כבל: אני רוצה לראות אותך בא להוציא כסף ועומד מאחורי אזרח ותיק.

פנינה תמנו: אתה לא התייחסת לדור המדבר שהזכרנו, לעולים חדשים, לאנשים עם מוגבלות.

טיבי רבינוביץ: אז עכשיו אני מתייחס.

טיבי רבינוביץ: בתהליכים שהם תהליכים לא פשוטים, אנחנו משתדלים לעשות הדרכות לאנשים, אנחנו משתדלים להעמיד בנקאים ליד המכשירים האוטומטיים, עשינו פרויקט טוב ומבורך לאוכלוסיות הוותיקות יחד עם המשרד לשוויון חברתי ובנק ישראל, ביוזמתם.

טיבי רבינוביץ: נתנו הרצאות, אנחנו מזמנים את האנשים המבוגרים לסניפים.

ענת אשד גלזר: זה לעג לרש.

פנינה תמנו: לא כולם יכולים להשתמש בהדרכה שלך.

פנינה תמנו: לא כולם מסוגלים לעמוד ברף הציפיות של הבנקים, שאותם עולים חדשים מבוגרים שיבואו להדרכה ויצאו פתאום מומחים לדיגיטל.

טיבי רבינוביץ: אבל אני פתחתי בכך שאני מבין לחלוטין את מה שאת אומרת ואני לא צריך שתגידי לי כי אנחנו באמת משתדלים לראות את התמונות האלה ולהתייחס בכבוד לכל האנשים ולנסות לסייע בכל אמצעי שעומד לרשותנו.

איתן כבל: תודה.

איתן כבל: עוד משהו?

טיבי רבינוביץ: כן, עוד שני משפטים.

איתן כבל: בבקשה.

טיבי רבינוביץ: יכול להיות שאנחנו לא מושלמים ולא עושים את זה פרפקט, אבל אנחנו באמת משתדלים מאוד כלפי הלקוחות שלנו לסייע להם ולתת להם את כל הסיוע שהם מבקשים ומשתדלים להעמיד לרשותם כל אמצעי שאפשר כדי לסייע להם לעבור את השינוי הזה באופן קל ככל שניתן.

קארין אלהרר: מה הארסנל?

איתן כבל: סליחה, אין שום ארסנל, איזה ארסנל?

איתן כבל: מה, הוא ימציא עכשיו?

איתן כבל: זה מה שיש, מה הוא יכול להגיד?

קארין אלהרר: הוא אמר שיש.

איתן כבל: תודה לטיבי רבינוביץ.

איתן כבל: גברתי, בקי קשת, עזרת לנו מאוד בדיונים הקודמים.

בקי קשת: בקצרה.

בקי קשת: לצערי, אני לא חושבת שזאת בעיה זמנית.

איתן כבל: את אומרת שהמבוגרים יחיו עוד?

בקי קשת: לא.

בקי קשת: אני אומרת, שבנוסף למבוגרים יש אוכלוסייה שאין לה גישה לאינטרנט.

איתן כבל: נכון.

איתן כבל: אבל זאת לא האוכלוסייה שהבנק רוצה, הם בקומה הראשונה – זה מה שאמרה פנינה תמנו.

איתן כבל: הרי, מה כל הסיפור?

איתן כבל: הבנק סוגר היכן שאין לקוחות שיודעים לשמן את הסניף.

איתן כבל: אין כדאיות כלכלית, הם לא כדאיים, זאת התורה על רגל אחת.

איתן כבל: זה אפילו לא מבוא לכלכלה.

איתן כבל: היצע וביקוש.

בקי קשת: היה קל לנו לומר שבעוד כמה שנים יהיה בסדר.

בקי קשת: לצערי כנראה שתמיד יהיו לנו אוכלוסיות עניות, מבוגרות, שאין להן גישה.

בקי קשת: בנוסף יש גם קבוצה אידיאולוגית שלא מחוברת לאינטרנט ואין לה טלפונים חכמים, אוכלוסייה חרדית שחלקה מבקשת לא להשתמש באמצעים הללו.

בקי קשת: אני חושבת, שכרגע עוד כדאי להחזיק בשכונות הללו בנקים, מה לעשות, גם שם צריך לקחת את זה בחשבון.

אורי מקלב: יחד עם זאת שהם חרדים, זאת גם לא אוכלוסייה שהיא כדאית לבנקים.

אורי מקלב: את אומרת שכדאי, אבל פה לא כדאי להם.

בקי קשת: וזאת גם אוכלוסייה שצריך לקחת בחשבון שזה לא רק לכמה שנים.

בקי קשת: נקודה אחרונה, אפילו צעירים וצעירים משכילים ובעלי טלפון חכם, אנחנו מכירים את הסיפורים של ילדים שלוקחים הלוואות ענק בקליק באצבע, גם לאוכלוסיות הללו יש ערך לכך שיהיה מולם בנקאי, שיהיה אדם מולם.

איתן כבל: העניין ברור.

איתן כבל: תודה.

איתן כבל: עידית הראל שמש, מאמון הציבור, בבקשה.

עידית הראל שמש: אמון הציבור קולט למעלה מ-20,000 פניות של אזרחים ואזרחיות מדי שנה וכמות התלונות בנושא הזה רבה ביותר.

עידית הראל שמש: שלחנו מכתב למפקחת על הבנקים וקיבלנו תשובה מעודדה במרץ 2017 - - -

איתן כבל: אל תקראי אותו, זה אותו מכתב שכולנו קיבלנו אותו רק בוורסיות אחרות.

עידית הראל שמש: נאמר, שידאגו לפתרונות כמו פתיחת סניפים ניידים וחלקיים ולא ראינו שום שינוי בנושא הזה.

עידית הראל שמש: יש לנו נתונים מדאיגים מאוד ומקוממים על מספר תושבים על כל סניף של בנק.

עידית הראל שמש: אני חוששת שאולי הדיון הזה יוביל להאטה בהמשך הסגירה של הבנקים, אבל האם באמת יצא מפה איזשהו - - -

איתן כבל: אל תהיי סקפטית, למרות שקל מאוד להיות סקפטיים מול הבנקים.

איתן כבל: אבל בואי נמתן.

עידית הראל שמש: האם יהיה פה איזה מעשה של פתיחה או הקמה של סניף או משהו אקטיבי ולא רק משהו לבלום את המהלך.

עידית הראל שמש: אני רוצה להסיר מעצמי את הכובע של אמון הציבור ולדבר כעידית, אזרחית המדינה.

עידית הראל שמש: אולי זה יהיה קצת פופוליסטי מה שאני אומרת, אבל אני קוראת בתקשורת על רווחים של הבנקים, אני קוראת על משכורות של בכירי הבנקים ועל בונוסים, אני רואה ומבינה איפה הכסף הגדול ואז אני שואלת את עצמי, למה?

עידית הראל שמש: למה זה צריך להיות ככה?

עידית הראל שמש: למה אי אפשר טיפה לקבל פחות ולמסור למי שבאמת צריך?

איתן כבל: תודה.

איתן כבל: שלושת הדוברים האחרים: יעל דרומי; ברכי דלצקי; וברי רוזנברג.

יעל דרומי: אני רוצה להגיד שהדיון הזה חשוב ואנחנו מברכים עליו ומברכים על ההזדמנות להיות פה ולהשמיע את עמדתנו.

יעל דרומי: מעבר לזה, העליתם כאן נימוקים מהעולם הערכי, מהעולם של מחויבות ציבורית של ארגון עסקי ואנחנו רוצים לענות לכם במישור הזה עם פירוט של איך אנחנו רואים את מימוש המחויבות הציבורית שלנו.

יעל דרומי: מהפכת הדיגיטל, כפי שהיטיב להגיד חבר הכנסת שמולי, מייצרת דור מדבר שייצא נפגע לא רק בבנקאות אלא גם ברפואה וגם בשירותי המדינה וגם באינספור שירותים אחרים שאליהם אין נגישות ונוצרת בעיה.

יעל דרומי: הדיון כאן בעיקרו סקטוריאלי, זה סקטור אחד שבו נוצר קושי, יש סקטורים נוספים שבהם היעדר דיגיטליות יוצרת קושי אמיתי לאוכלוסייה הזאת.

יעל דרומי: עם זאת, אנחנו לוקחים אחריות על הדור המבוגר יותר, אלה הם לקוחותינו ואנחנו מחויבים להם הרבה שנים.

יעל דרומי: אני אסביר לכם מה אנחנו עושים.

יעל דרומי: מדובר כאן על מחויבות ערכית, אני אתן דוגמאות למה שאנחנו תופסים כמחויבות ציבורית.

יעל דרומי: אנחנו מחזיקים סניפים – אגב, לבדנו, אני יכולה לדבר רק בשם בנק הפועלים - שאין להם הצדקה כלכלית: במצפה רמון, בירוחם, בכפר יונה, במג'דל שמס - - -

איתן כבל: את יודעת כמה אנשים אין להם הצדקה כלכלית.

יעל דרומי: אני לא דיברתי על אנשים שאין להם הצדקה כלכלית, דיברתי על סניפים.

איתן כבל: בסוף זה לא עובד כך.

יעל דרומי: אדוני, דיברת על כך שהשיקול העיקרי הוא כסף.

נחמן שי: כשמדינת ישראל הצילה את בנק הפועלים לא עמדתם שם.

נחמן שי: כשמדינת ישראל הזרימה מיליארדים כדי להציל את כל המערכת הבנקאית שעמדה ליפול בגלל המחדלים שלכם, לא היו שם ערכים.

איתן כבל: אל תפיל את זה על יעל.

איתן כבל: אתה צודק רק שיעל לא הכתובת.

נחמן שי: לא חשוב.

נחמן שי: מי שמדבר בשמו של בנק הפועלים שייקח גם אחריות על מה שבנק הפועלים עושה.

יעל דרומי: אדוני, אני מנסה לתת דוגמאות לאחריות כפי שאנחנו תופסים אותה.

נחמן שי: זאת לא אחריות.

יעל דרומי: זאת אחריות.

יעל דרומי: פתחנו מרכזי מזומנים – אנחנו הבנק היחיד שעשה את זה - בנתניה, בירושלים, בבאר שבע, עד סוף השנה נפתח גם בתל אביב ובחיפה, כדי לשרת לא רק את לקוחותינו אלא את לקוחות כל הבנקים שנזקקים עדיין לשירותי קופה.

עבד אל חכים חאג' יחיא: זה יהיה גם ביישוב ערבי?

קארין אלהרר: כמה סניפים סגרתם השנה?

יעל דרומי: סדר גודל של חמישה סניפים השנה.

קארין אלהרר: בכל הארץ?

יעל דרומי: כן.

קארין אלהרר: ובשנה הקודמת?

יעל דרומי: בשלוש השנים האחרונות סגרנו כ-20 סניפים.

יעל דרומי: קצב הסגירה הואט מאוד ואנחנו מנסים ומקדישים הרבה מחשבה לאיזונים בתהליך.

יעל דרומי: שאלת, חברת הכנסת אלהרר, מהם השיקולים?

יעל דרומי: השיקול של סוג האוכלוסייה וכמות האזרחים המבוגרים הוא בהחלט שיקול שעומד לנגד עינינו.

יעל דרומי: אגב, הסניף בבנימינה לא ייסגר.

אורי מקלב: למה אתם סוגרים את האל-תור?

אורי מקלב: אם כל כך חשוב לכם השירות, למה אתם סוגרים את שירותי האל תור?

אורי מקלב: תסבירו לי, יש בנק שפועל, לא סגרתם בנק, למה את הדבר האלמנטרי שמקל אתם סוגרים?

יעל דרומי: אנחנו מפעילים מערך שלם של שיקולים.

אורי מקלב: המערך השלם של השיקולים הביטחוניים והמדיניים.

אורי מקלב: אנחנו לא בוועדת החוץ והביטחון.

יעל דרומי: אז אני אגיד במילים קטנות, אנחנו נשארים ופועלים באזורים ובסניפים שמקדמים את האחריות הציבורית.

אורי מקלב: גם את האל תור?

איתן כבל: הגברת דרומי, אומר לך ככה, למדתי פה, שלפעמים עדיף להשתבלל, מאשר לשמוע דברים שמרתיחים את הדם.

נחמן שי: אני מציע שהוועדה תשלח תודה לבנק הפועלים שהוא מוכן להחזיק סניף במצפה רמון.

יעל דרומי: לא צריך להגיד תודה, זאת האחריות שלנו.

נחמן שי: איזה טובה אתם עושים לנו?

נחמן שי: חיים שם ישראליים לא פחות טובים ממך.

איתן כבל: חברים, אני חייב להתקדם.

איתן כבל: הגברת דליצקי - - -

לאה ורון: הגברת דליצקי לא נרשמה לדיון.

לאה ורון: המשרד שלנו, מזכירות ועדת הכלכלה, פנו יותר מפעם אחת למשרד לשוויון חברתי, על מנת שמי מנציגם יגיע לישיבה.

לאה ורון: עכשיו דברי.

ברכי דליצקי: אני מסכימה עם העניין שאומר, ש-4,000 אזרחים ותיקים ששמעו במסגרת שלייקס את אוריינות דיגיטאלית זה לא מענה מושלם או לא מענה.

ברכי דליצקי: אזרחים ותיקים, 50% מתוכם יש להם יכולות לאוריינות דיגיטאלית.

ברכי דליצקי: אני ממשיכה את דבריה של יעל ואומרת, שבעיית הדיגיטציה של אזרחים ותיקים לא נמצאת רק בנקודה של בנקים אלא נמצאת בשירותים רחבים ונוספים שהאזרח מקבל ויש לנו שם בעיה.

נחמן שי: כפי שאמרתי, יש בעיה.

ברכי דליצקי: נכון, יש בעיה.

נחמן שי: אבל אפשר לפתור אותה בקלות.

נחמן שי: פחות מחלקות בבתי החולים יעזור מאוד, זה מקטין את האוכלוסייה הזאת.

ברכי דליצקי: לא, לא לשם כיוונתי את הדברים.

ברכי דליצקי: אני יכולה לומר כך, המשרד רואה את עצמו כמי שיכול להוביל תהליך אל מול הבנקים, אל מול בנק ישראל, כפי שהתחלנו לעשות עכשיו בזעיר אנפין.

ברכי דליצקי: נכון, 4,000 אזרחים ששמעו הרצאה זה לא פותר בעיה של כמיליון אזרחים ותיקים שנמצאים היום במדינת ישראל, שרק 50% מתוכם יודעים להשתמש באוריינות דיגיטאלית.

אורי מקלב: מתוך 4,000 ששמעו את הרצאה, כמה מתוכם יודעים להשתמש?

ברכי דליצקי: נכון, גם עם זה אני מסכימה אתך לחלוטין.

ברכי דליצקי: אני רק אומר דבר כזה, התחלנו עכשיו בעבודה של אוריינות דיגיטאלית אל מול אזרחים ותיקים.

ברכי דליצקי: התחלנו בפיילוט ב-15 ערים, רובן ערים שיש בהן אזרחים ותיקים שהמשימה הזאת קשה עליהם יותר.

נחמן שי: בסוף הפיילוט לא יישארו אנשים.

נחמן שי: אין פיילוט על אזרחים ותיקים, תבינו את זה כבר.

נחמן שי: זה מזכיר לי, שמגדילים את ההקצבות לניצולי שואה בהדרגה.

נחמן שי: לא מתחילים מגבוה ומורידים כי הם בינתיים נעלמים, אלא אומרים, השנה 40 שקלים, בשנה הבאה 80.

נחמן שי: אל תעשו פיילוט, תיגשו לכולם בבת אחת.

נחמן שי: מה זה פיילוט, אחרי שנתיים תלמדו אם הניסיון הצליח ותעברו לעוד 30 פיילוטים?

נחמן שי: אתם לא חיים במדינה הזאת, המשרד לשוויון חברתי.

ברכי דליצקי: מאוד חיה במדינה הזאת, מאוד ערה לצרכים של אזרחים ותיקים במדינה הזאת ועושה ככל יכולתי על מנת לסייע להם.

ברכי דליצקי: יתרה מכך, מתוך הראייה הזאת שהמדינה הולכת לכיוון של דיגיטציה, אם אנחנו לא נתחיל לפתח כלים נכונים על מנת להכשיר אזרחים ותיקים להשתמש בדיגיטציה, אז לא נגיע לשום מקום.

ברכי דליצקי: אפשר לומר שזה לא בסדר שאנחנו עושים פיילוט ונצא ישר לכל הערים במדינת ישראל ולא נצליח.

ברכי דליצקי: ואפשר לעשות את הדברים במהלך חצי שנה, ללמוד אותם ואז להפיץ אותם לכל עבר ככל שניתן.

ברכי דליצקי: לעניין הדיון כאן אני יכולה לומר, שמול בנק ישראל נשמח להיות הקול של האזרחים הוותיקים ולסייע בדבר.

איתן כבל: תודה, גברתי.

איתן כבל: ברי ברכיה, בבקשה.

ברי ברכיה רוזנברג: ברי רוזנברג, מנהל רגולציה בבנק לאומי.

ברי ברכיה רוזנברג: אני אקצר כמו שהיושב ראש ביקש.

ברי ברכיה רוזנברג: אני רוצה להתייחס לדברים שאמר חבר הכנסת איציק שמולי, כשדיבר על דור המדבר ואני אשתמש במילים שלך, אדוני היושב ראש, בתור מי ששומע הרבה מהדיונים שלך פה.

ברי ברכיה רוזנברג: אני אומר דברים לא בערך, לא ליד, אני אומר את הדברים בצורה הכי מדויקת ואוטנטית.

ברי ברכיה רוזנברג: כשהלכנו למהלכים, כשניסינו להיות במקום הזה של העולם הדיגיטלי, העולם המתחדש, שבנק לא יכול שלא להיות בו, באסטרטגיה, בחשיבה של מה אנחנו עושים עם זה ולאיפה לוקחים את זה, חשבנו גם על הנושא הזה של דור המדבר.

ברי ברכיה רוזנברג: אפשר לתקוף אותנו, אפשר לכעוס עלינו, יש בעיות שצריך לטפל בהן, אף אחד לא חף מטעויות.

ברי ברכיה רוזנברג: אבל אני רוצה למנות בקצרה מה עשינו כחלק מהאסטרטגיה הזאת של טיפול בדור המדבר.

ברי ברכיה רוזנברג: 1.

ברי ברכיה רוזנברג: פרויקט של הדרכות, 170,000 הדרכות שמתוכן 12,000 הדרכות לאוכלוסייה מעל גיל 70.

ברי ברכיה רוזנברג: כשאני אומר הדרכות זה אומר לבוא לסניף, חלק אתה יכול גם לקבוע מראש, אתה בא, מישהו מלווה אותך, אומר לך איך משתמשים במכשירים, אינטרנט - - -

נתי ביאליסטוק כהן: כמה אנשים מתוכם היו אנשים עם עיוורון שנתתם להם כלים להתמודדות?

ברי ברכיה רוזנברג: הכספומטים שלנו מונגשים - - -

נתי ביאליסטוק כהן: עזוב את הכספומטים.

נתי ביאליסטוק כהן: אני שואל, כשעשיתם להם הדרכה, איך הנגשתם את ההדרכה לאותם אנשים עם עיוורון שהיו שם, אם בכלל?

ברי ברכיה רוזנברג: יש רכב שנקרא ישראל IL, כחלק מהפרויקט של ההדרכות יש לנו רכב שמשתמשים בו, מצטרף אליו עוד רכב נוסף, היינו ב-400 ביקורים בבתי אבות מצפון ועד דרום.

ברי ברכיה רוזנברג: אני יכול להגיד שכרגע, נכון לאוגוסט, 5,000 אזרחים ותיקים קיבלו שירות.

ברי ברכיה רוזנברג: דרך אגב, הרכב הזה שהוא סניף בנק לכל דבר, נותן שירות כספומט לכל לקוחות הבנקים.

נחמן שי: הרכב הוא להדרכה?

ברי ברכיה רוזנברג: לא, לא, זה רכב למתן שירותים, הוא כמו סניף בנק, אתה עושה את כל הפעולות - - -

נחמן שי: 400 ביקורים הגעתם ל-5,000 איש?

ברי ברכיה רוזנברג: כן.

נחמן שי: זה לא כלכלי.

ברי ברכיה רוזנברג: חבר הכנסת שי, לא אמרתי שזה כלכלי, אמרתי שזה חלק מהחשיבה שאנחנו מבינים של טיפול בדור המדבר.

ברי ברכיה רוזנברג: הנושא של הדיילים שהזכרתי קודם שנמצאים בסניפים שנסגרו ויש מבואות, יש למעלה מ-200 דיילים שייעדנו לדבר הזה.

איציק שמולי: כמה זמן הם נשארים שם?

איציק שמולי: סגרת סניף, כמה זמן יש שם דיילים?

ברי ברכיה רוזנברג: כמה שצריך.

טיבי רבינוביץ: כמה פעמים בשבוע, כמה שעות ביממה?

איציק שמולי: לאורך כמה זמן, חודשים, שנים?

ברי ברכיה רוזנברג: אני יכול להגיד לך, שנכון לרגע זה למשל יש סניפים שכבר שלוש שנים סגורים ויש שם עמדות ויש שם דיילים.

עבד אל חכים חאג' יחיא: כמה זמן בשבוע, כמה זמן בחודש?

עבד אל חכים חאג' יחיא: בזמן שעות הקבלה?

ברי ברכיה רוזנברג: כן, בזמן שעות הקבלה.

ברי ברכיה רוזנברג: עמדות מידע - יש לנו היום 600 עמדות מידע, גם בסניפים שמוזגו וגם סניפים קיימים, שאפשר לתת בהם שירות, בכמה שפות, גם ברוסית, גם בערבית.

ברי ברכיה רוזנברג: יש גם אפשרות למשיכת רנטות מכספומטים במט"ח.

אורי מקלב: החודש סגרנו את כל תיבת האל-תור.

אורי מקלב: למה את זה אתה לא אומר?

אורי מקלב: שנה שלמה לא נתנו מעטפות, הקשישים האלה החלשים לא הצליחו לצעוק, הקול לא נמשך, החודש הזה סגרנו את כולם.

ברי ברכיה רוזנברג: יש לך עמדת שירות 24 שעות.

אורי מקלב: כל תיבות האל-תור, אותו קשיש או חולה, הוא שולח עם מישהו להפקיד את המעטפה, הוא לא יכול להגיע, הוא לא צריך להגיע.

ברי ברכיה רוזנברג: יש לו עמדות מידע, למה הוא צריך את זה?

אורי מקלב: מה זה עמדות מידע?

אורי מקלב: איך אתה מגיע לעמדות מידע, בלי הכרטיס?

איתן כבל: חברים, לפני שאני מעביר לעודדה אני רוצה להגיד כמה דברים.

איתן כבל: עודדה, אני אומר לך בצורה ברורה, אני הקשבתי לכם, לכדרורים שלכם, ככה הרגשתי.

איתן כבל: הזמנו אתכם, באתם, אמרתם את הדברים אבל לא לחינם אמרתי, שהדברים שנאמרו כאן היו מקוממים ועדיף היה שלא היו נאמרים.

איתן כבל: תראי עודדה, אני מתעסק עם העניין הזה כבר כמה שנים טובות, עוד שהעניין יצא אל הדרך.

איתן כבל: איך זה עובד?

איתן כבל: סוגרים סניפים, סוגרים טלרים, שלא נדבר על זה, שלא בכל המקומות שסגרו סניפים הקימו את המערכת החליפית.

איתן כבל: שלא לדבר על זה שלהגיע לכספומטים – הרי למה קמים הכספומטים הפרטיים?

איתן כבל: כי יש מחסור, לא נפתח את כל הדיון, עם עמלות.

איתן כבל: כשאין סניף ואתה הולך לכספומט של בנק אחר שהוא לא הסניף שלך, העמלה גבוהה יותר.

איתן כבל: שלא נדבר על כך שהתחבורה הציבורית על הפנים ממקום למקום.

איתן כבל: שלא נדבר על כך שהסיפורים האלה הם רק באגדות – אני מתעסק עם העניין הזה, מסתובב בארץ.

איתן כבל: תפתיעו אותי, תעקבו אותי, תבקשו את הלו"ז שלי, תגידו כבל עובר ליד בנק, ייראה דיילת או דייל במקום הזה.

איתן כבל: לא ראיתי במקום דייל או דיילת.

איתן כבל: חבר'ה, אני לא צוחק.

איתן כבל: תפסיקו לבלבל את המוח.

איתן כבל: עודדה, אתם נותנים את הגיבוי לבנקים ולא לאזרחים.

איתן כבל: כשאנחנו מדברים על סגירת סניפים, כולנו זוכרים את הבדיחה עם הגשש, כשהיו צריכים את הלקוחות: זה לא דואר, זה בנק.

איתן כבל: פתחו בנקים לכל אזרח.

איתן כבל: היום בעיקר האוכלוסייה המתקשה, הנכים, שלא לדבר על העיוורים ששם זה בכלל במכפלות, שלא נדבר על החברה החרדית, שלא נדבר על החברה הערבית.

איתן כבל: אין מה לעשות, היחס הוא יחס כלכלי קר, הכי קר שיש בעולם.

איתן כבל: קר ומנוכר שצובעים אותו במילים יפות.

איתן כבל: ואתם יודעים, גם הפקידים הבכירים שנמצאים כאן, אתם יודעים שאנחנו צודקים.

איתן כבל: כספומטים – כמה רבתי אתכם על זה.

איתן כבל: כן, כן.

איתן כבל: נפתח, נעשה, במקום כל סניף נעשה, נסדר, יהיו הדרכות במקום הזה.

איתן כבל: הכול אגדות.

איתן כבל: אגדות של האחים גרים בדיגיטציה.

איתן כבל: הכול קשקוש אחד גמור, אתם לא סופרים.

איתן כבל: זה מה שמשגע אותי, הרי לכל אחד מכם יש בן משפחה, יש הורים, ואנחנו נוסעים.

איתן כבל: אני כבר לא מדבר על זה שלפעמים הפקיד היה כל עולמו של אותו המפקיד או המפקידה, שהוא יודע בדיוק מה צריך להגיד, איך צריך להגיד, יש עניינים משפחתיים שנשזרים בתוך התהליכים האלה.

איתן כבל: הוא יודע לדבר עם הפקיד הזה או הפקידה שיודעת לאשר או לא לאשר, את זה האפליקציה לא יודעת לעשות.

איתן כבל: אז צודקת הגברת מבנימינה.

איתן כבל: אף אחד לא ביקש שכל הסניפים של 200-300-400 מטר יהיו עם ארבע קומות.

איתן כבל: אבל יש מקומות, ואין סיבה שלא, הבנקים עשירים, וטוב שכך.

איתן כבל: אני לא רוצה להגיד כמה מנהלים מרוויחים, אני שם את זה בצד.

נתי ביאליסטוק כהן: אני לא שם את זה בצד.

נתי ביאליסטוק כהן: אני רוצה גם.

נחמן שי: הבנקים עשירים והלקוחות עניים.

איתן כבל: אני מדבר על זה בשורה התחתונה שתבין, שרוב הכלכלה, חוסנה נמצא אצל קבוצה מאוד קטנה.

איתן כבל: אני אומר לכם, אני ארתום את כל הכנסת.

איתן כבל: ארתום את כל הכנסת.

איתן כבל: אנחנו נוציא לכם מפה סיכום דיון של מה אנחנו תובעים.

איתן כבל: אנחנו רוצים לראות תכנית עבודה מסודרת.

איתן כבל: אני לא אוותר לכם.

איתן כבל: הח"כים פה, שמולי, נחמן, שמובילים, וכל אחד שנשארו כאן, מקלב ואחרים, עוסקים בזה כבר שנים, לא נוותר.

איתן כבל: הפעם הזאת אנחנו לא נוותר.

איתן כבל: אם צריך, נעשה תיקוני חקיקה, נחייב הכול בחקיקה ותהיה מלחמת עולם.

איתן כבל: זה חוצה מפלגות, זה לא עניין פרטי שלי או של קבוצה כזאת או אחרת פוליטית.

איתן כבל: אנחנו לא נוותר.

נתי ביאליסטוק כהן: לפני שעודדה עונה, שאלה אחת.

נתי ביאליסטוק כהן: הבנתי שיש לה סמכות להורות לבנק לא לסגור סניף.

נתי ביאליסטוק כהן: האם יש לבנק ישראל סמכות להורות לבנק לפתוח סניף במקום שאין?

איתן כבל: הפיקוח על הבנקים תיכף יתייחס לדברים האלה והוא יכול לעשות ועוד איך.

איתן כבל: עודדה, בבקשה.

 << אורח >> עודדה פרץ: אני מודה על הדיון הזה, שמעתי פה הרבה נושאים שמציקים לחברי הכנסת ולאנשים שדיברו וזה משהו שאנחנו מאוד מאוד קשובים לו.

 << אורח >> עודדה פרץ: הנושא הזה הוא בנפשי.

 << אורח >> עודדה פרץ: למשל, כשחבר הכנסת נחמן שי דיבר, הייתי יכולה לתת את אותו נאום.

 << אורח >> עודדה פרץ: אני רוצה לדבר מה אנחנו עושים בעניין הזה.

נחמן שי: - -

 << אורח >> עודדה פרץ: בהחלט, זה ממש ככה, לכל אחד מאתנו יש בן משפחה קרוב.

 << אורח >> עודדה פרץ: לצערי לי יש פחות אבל כשההורים שלי היו בחיים שמעתי יום יום את הקשיים שלהם בעניין הזה ואני מאוד מתחברת לזה.

 << אורח >> עודדה פרץ: אני רוצה לדבר על החוק שנותן לנו את הסמכות להחליט בבקשות של בנקים לסגירת סניפים.

 << אורח >> עודדה פרץ: קודם כל, אנחנו תמכנו בהצעת החוק הזאת.

 << אורח >> עודדה פרץ: אני רוצה להגיד לך שהיא כן אפקטיבית.

 << אורח >> עודדה פרץ: כלומר, זה לא כמו שזה נראה לך שהיא לא אפקטיבית והיא - - -

איתן כבל: 142 מול 7 זאת תוצאה נהדרת.

 << אורח >> עודדה פרץ: אני אסביר לך למה היא כן אפקטיבית.

 << אורח >> עודדה פרץ: בעקבות החוק הזה אנחנו הוצאנו הוראה שבעצם מיישמת את החוק הזה.

 << אורח >> עודדה פרץ: יש שם טופס עם המון פרטים שבנק צריך למלא כשהוא מבקש לסגור סניף.

 << אורח >> עודדה פרץ: הם צריכים לקבוע מדיניות בנושא הזה, והם צריכים לדאוג לחלופות ולראות איך הם נותנים את השירות בדרכים אחרות כדי שהשירות לאנשים לא ייפגע.

 << אורח >> עודדה פרץ: הם צריכים להודיע לנו כמה לקוחות יש מעל גיל 70 וכמה לקוחות יש מעל גיל 80 ואנחנו מסתכלים בדיוק איזה בפריפריה או לא בפריפריה ואיפה יש להם סניפים קרובים וכו'.

 << אורח >> עודדה פרץ: וכשבנק צריך להגיש לנו את הבקשה הזאת הוא חושב עשר פעמים כי הוא יודע שאם הוא יגיש בקשה שלא תעמוד בכל הדרישות האלה אז אנחנו לא נאשר אותה.

 << אורח >> עודדה פרץ: לכן מלכתחילה לא מוגשות בקשות בכל מיני מקומות כמו שהזכירו פה כמו מצפה רמון וכו', כי יודעים שאנחנו לא נאשר.

 << אורח >> עודדה פרץ: לפעמים יש בקשות שמוגשות ואנחנו מתחילים להתקיף עם כל מיני שאלות והם לפעמים חוזרים בהם עם הבקשה.

 << אורח >> עודדה פרץ: ואז מופיעה התוצאה הזאת שאתה רואה מבחינת סטטיסטיקות, אבל זה אחרי הרבה מאוד דברים שמאחורי הקלעים.

 << אורח >> עודדה פרץ: מה שעוד יש בבקשות האלה, שאם אנחנו מאשרים, אנחנו מתנים את האישור בהרבה מאוד התניות.

 << אורח >> עודדה פרץ: בין ההתניות האלה זה השארת מכשירים, מכשירים שייתנו את כל השירותים, לא רק משיכת מזומן.

 << אורח >> עודדה פרץ: אנחנו דורשים סניף נייד או סניף חלקי, בהתאם לנסיבות.

 << אורח >> עודדה פרץ: אם יש בתי אבות בסביבה אנחנו נדרוש שיבוא סניף נייד לבית האבות שבסביבה.

 << אורח >> עודדה פרץ: אם יש שם הרבה אוכלוסייה מבוגרת אז אנחנו נדרוש שיינתן לה מענה בצורה של דיילים שיישארו במבואות וכו' וכו', כל מיני סוגים של תוצאות.

 << אורח >> עודדה פרץ: ההתניות האלה הן מאוד משמעותיות.

 << אורח >> עודדה פרץ: אחת ההתניות למשל שמאוד מקובלת כמעט בכל המקרים, שלכל הלקוחות שמעל גיל 70 יתקשרו ויודיעו להם באופן אישי על הסגירה ויסבירו להם איפה הסניף החלופי שלהם או שייתנו להם לבחור איפה הסניף החלופי וכו'.

 << אורח >> עודדה פרץ: אוכלוסיית הקשישים מתחלקת לשלושה: אלה שמתחברים לדיגיטל – אין אתם בעיה.

 << אורח >> עודדה פרץ: יש כל מיני צעדים שעשינו שנותנים מענה לכל האוכלוסיות והם ביניהם.

 << אורח >> עודדה פרץ: למשל, בנושא הכספומטים שהזכרת אנחנו כן נתנו מענה.

 << אורח >> עודדה פרץ: המצב הוא, שאם בנק נדרש להשאיר - המצב הבסיסי הוא, שכספומטים שסמוכים לסניפים הם במחיר מוזל מאוד, 0 עמלה פחות או יותר.

 << אורח >> עודדה פרץ: ברגע שיצאו הסניפים, הכספומטים האלה כאילו הפכו להיות מרוחקים מהסניף.

 << אורח >> עודדה פרץ: יצרנו בכללי העמלות דבר שנקרא כספומט מכשיר נדרש, שהוא בעצם זוכר שהיה שם סניף.

 << אורח >> עודדה פרץ: כלומר, כל הכספומטים שנמצאים במקומות שאנחנו דורשים שישאירו אותם במסגרת מכתבי ההתניות האלה, הם כספומטים מוזלים.

 << אורח >> עודדה פרץ: אם אתה לקוח של בנק הפועלים ואתה מוציא בכספומט של לאומי, המחיר שלך מוזל.

 << אורח >> עודדה פרץ: כמות הכספומטים עלתה מאוד, אנחנו לא ניכנס לכל הדיון הזה.

 << אורח >> עודדה פרץ: גם כמות הכספומטים הבנקאיים מאוד עלתה.

 << אורח >> עודדה פרץ: חלק מההתניות של סגירת סניפים, בהוראה שלנו הם צריכים לתת מענה באמצעות מכונות.

 << אורח >> עודדה פרץ: זאת אומרת, אם סוגרים סניף, צריכים לתת מענה באמצעות מכונות.

 << אורח >> עודדה פרץ: זה גם חלק מההוראה.

 << אורח >> עודדה פרץ: הקבוצה השנייה זה אלה שמסוגלים להסתגל.

 << אורח >> עודדה פרץ: זאת אומרת, שאם הם יתאמצו הם כן יכולים להסתגל לעולם החדש הזה ואז זה יהיה להם טוב, הם ירוויחו מזה שהם ישלמו פחות עמלות והם ייהנו משירות 24/7, הם ייהנו מכל היתרונות הרבים שיש לדיגיטל ואז זה יהיה להם יותר טוב.

 << אורח >> עודדה פרץ: לאוכלוסייה הזאת שיכולה להסתגל אנחנו נותנים את המהלך הזה של העצמה דיגיטאלית והמהלך הזה לא יהיה חד פעמי, לאורך כל השנים הבאות תהיה הדרכה של קשישים, שיעורים פרטיים כדי לעזור להם, ללמד אותם איך משתמשים בכספומט, איך משתמשים באתר או באפליקציה, כל אחד לפי היכולות שלו.

 << אורח >> עודדה פרץ: יש את הלקוחות שלא מסוגלים להסתגל, שהם האוכלוסייה הכי קשה והיא הכי בנפשנו ואנחנו הכי דואגים מה קורה אתה.

 << אורח >> עודדה פרץ: מה הדברים שאנחנו דואגים להם? א.

 << אורח >> עודדה פרץ: הדיילים.

 << אורח >> עודדה פרץ: הדיילים האלה, יש כאלה שמסוגלים להסתגל אז הם עוזרים להם ומלמדים אותם, ויש את אלה שלא יכולים להסתגל אז הם מסייעים להם לעשות את הפעולות.

 << אורח >> עודדה פרץ: הם יהיו שם כל עוד יהיה בהם צורך.

לאה ורון: איזה דיילים?

 << אורח >> עודדה פרץ: זאת דרישה והוראה שלנו.

 << אורח >> עודדה פרץ: זה נדרש, הבנק חייב לשים דיילים.

איתן כבל: 142 סניפים נסגרו.

 << אורח >> עודדה פרץ: זה לא שנסגרו, זה כאלה שאישרנו את הסגירה אבל לא כל אלה נסגרו.

איתן כבל: אני שואל אותך שאלה, כל סניף שנסגר, האם את יודעת להתחייב לי – אני מדבר על אלה שכבר נסגרו - שבמקום הוקם קומפלקס מסודר של בנקאות חכמה?

 << אורח >> עודדה פרץ: לא.

 << אורח >> עודדה פרץ: זה תלוי במקרה.

 << אורח >> עודדה פרץ: אם זה סניף שהוא במרכז תל אביב ו-500 מטר לידו יש סניף של אותו בנק – זה הרי היה המצב, היו המון סניפים.

אורי מקלב: ואם הוא סניף בשכונת בית וגן, שנהיה שם סופר במקום בנק, איזה סניף איזה מבואה?

אורי מקלב: אין שום דבר, מכרו את זה לסופר, את יכולה לקנות שם בננות.

 << אורח >> עודדה פרץ: ממה שידוע לי, דחינו את הבקשה.

אורי מקלב: לא.

נתי ביאליסטוק כהן: ואם זה ביישוב של 20,000 תושבים ואין שם סניף בכלל?

איתן כבל: בוא נלך צעד צעד, אני רוצה להבין את הפשיטא - - -

נתי ביאליסטוק כהן: לך לפסגת זאב, נעלמו הסניפים.

 << אורח >> עודדה פרץ: אנחנו קיבלנו בקשה ודחינו אותה, אני לא יודעת.

 << אורח >> עודדה פרץ: אבל אני חושבת שלא כדאי להיכנס לכל מקרה ספציפי, אבל אני אומרת, זה תלוי במקרה.

אורי מקלב: אני תושב בית וגן ואני יכול להגיד לך, שסניף בנק הפועלים נסגר שם, אני כל יום עובר שם - - -

 << אורח >> עודדה פרץ: לא בכל מקרה, זה תלוי בנסיבות.

איתן כבל: את מבינה עודדה?

איתן כבל: על זה היו אומרים אצלנו בישיבה: לא זו, אף זו.

איתן כבל: לא מספיק שאישרתם את הסגירה של הסניף, אתה הולך ויש לך הקלה נוספת.

נתי ביאליסטוק כהן: איתן, אני יכול לתת לך תשובה לשאלה שביקשת?

נתי ביאליסטוק כהן: לא בדיקה של 100% אבל נסגרו בערך 100 ומשהו סניפים, ומספר המכשירים האוטומטיים שמחוץ לסניפים עולה על המספר הזה.

נתי ביאליסטוק כהן: כלומר, לפי בדיקה מקדמית שערכתי - - -

עבד אל חכים חאג' יחיא: יש קריטריונים?

עבד אל חכים חאג' יחיא: שאנחנו נבין מהם הקריטריונים, מה זה פה הקלה ושם אין הקלה?

אורי מקלב: אבל זה עם עמלה גבוהה, זה כבר עמלה של 7 שקלים.

אורי מקלב: כמו בנק ירושלים למשל, שם עמדות כאלה עם עמלות מאוד גבוהות.

נתי ביאליסטוק כהן: חבר הכנסת מקלב, אני לא בטוח שאתה צודק.

אורי מקלב: עודדה אומרת שאני צודק.

 << אורח >> עודדה פרץ: לא.

 << אורח >> עודדה פרץ: אם זה כספומט שהוא מרוחק מכל סניף, מעל 500 מטר, זה יהיה כרוך בשירות, למעט ללקוחות אותו בנק.

עבד אל חכים חאג' יחיא: כנבחרי ציבור נוכל להבין את הקריטריונים האלה, איפה יש הקלה, איפה אין הקלה, מה המרחק?

עבד אל חכים חאג' יחיא: השאלה היא, האם יש לכם קריטריונים והאם מישהו בודק?

איתן כבל: אדוני, אתה מקל עליהם.

עבד אל חכים חאג' יחיא: אני רוצה שנבין כי פה מרחו אותנו.

 << אורח >> עודדה פרץ: יש הוראה שלנו, הוראה 400, לגבי סגירת סניפים, ששם הנספח שלה, יש טופס בקשה שבנק צריך למלא - - -

עבד אל חכים חאג' יחיא: את הטופס מילאו אבל בסופו של דבר מישהו צריך להחליט אם כן סוגרים או לא סוגרים, משאירים כספומט, לא משאירים כספומט.

עבד אל חכים חאג' יחיא: השאלה, יש לכם השיקולים להגיד, סגרנו, אבל יש מקומות שאפילו לא היו סניפים, נפתח?

עבד אל חכים חאג' יחיא: מה אתם עושים בנושא הזה?

עבד אל חכים חאג' יחיא: לא רק סגירה.

איתן כבל: אני מבקש לדעת, כל סניף שנסגר, האם השאירו – עזבי שיקולים, יש 500 מטר, אין 500 מטר – הדבר הראשון שאני רוצה לדעת, סגרו סניף, אני רוצה לדעת האם השאירו שם עמדות חכמות?

איתן כבל: יש כספומט ויש את החליף שאתה יכול להפקיד ואתה יכול לעשות את כל הפעולות האחרות.

איתן כבל: אלה שלא נקבע לידם הדבר הזה, מדוע לא?

לאה ורון: זה אכן נקרא מבואה דיגיטאלית?

 << אורח >> עודדה פרץ: או-קי, נעביר לך.

אורי מקלב: והאם בנק שנשארה בו רק המחלקה העסקית, האם זה נקרא שהסניף נסגר?

נתי ביאליסטוק כהן: האם אפשר לסגור את הקומה הראשונה בבנק של הגברת פנינה תמנו.

אורי מקלב: אדוני היושב ראש, סניף שהשאיר רק את המחלקה העסקית ולא סגר את כל שירותי הטלר ולא נותן את השירותים האלה, לא נקרא שהסניף נסגר.

אורי מקלב: אנחנו רואים סניפים שהם כאילו לא נסגרו - - -

איתן כבל: ולפיקוח על הבנקים אין אפילו רשת מעקב על כך.

איתן כבל: כל בנק מקבל החלטות נקודתיות שמתאימות לו.

איתן כבל: הוא אומר, אני סוגר רק טלר אחד - - -

אורי מקלב: משאיר רק את המחלקה העסקית, רק ניירות ערך ושאר השירותים נסגרו.

 << אורח >> עודדה פרץ: אני רוצה להגיד לכם על הדבר הזה, תדעו שהחוק הזה שמחייב בנקים לפנות לקבל אישור לסגירת סניף, זה משהו שאנחנו היחידים בעולם שיש אצלנו את הדבר הזה.

 << אורח >> עודדה פרץ: כלומר, אין שום מקום בעולם, אני עכשיו חזרתי מה-OECD, סיפרתי על הדבר הזה, הם נפלו מהכיסא, תדע שאתה ייחודי, אין שום מקום בעולם שיש דבר כזה.

אורי מקלב: מציון תצא תורה.

אורי מקלב: שם לא מתנהגים ככה - - -

 << אורח >> עודדה פרץ: אפשר להתייחס לזה בחיוב או בשלילה, אני לא אעבור על המצגת אבל בשקף הראשון רואים, שהתהליך בישראל הרבה יותר אטי, לדעתי זה הרבה בזכות החוק שלך.

 << אורח >> עודדה פרץ: יש לנו יחידת פניות ציבור, אנחנו עוקבים אחרי התלונות.

 << אורח >> עודדה פרץ: לכן אמרתי, הדיון הזה חשוב, שמעתי את כל הדברים שאתם אמרתם ואנחנו נתייחס לזה.

אורי מקלב: באיזה פרלמנט בעולם, ערב בחירות, שהכנסת לא דנה בחוקים אלא רק בחוקים בהסכמה, נשארים חברי כנסת פה על סיכות, כאשר יש להם הרבה פעילות בחוץ, רק כדי לעמוד על הזכויות של האנשים האלה שלא מקבלים את הזכויות האלה.

אורי מקלב: מדובר באוכלוסיות, לא רק שהם קשישים וחלשים, הם לא מקבלים את השירותים האלה, הם לא מקבלים הגנה ואנחנו באים להגן עליהם.

איתן כבל: עודדה, תמשיכי בבקשה.

 << אורח >> עודדה פרץ: יש את הדיילים.

 << אורח >> עודדה פרץ: יש את כל ההתניות שאנחנו עושים - - -

איתן כבל: אני אומר איזה באסה שאני כבר לא אזרח ותיק, לפי התיאור שלך.

איתן כבל: אני ממש מתבאס שאני כבר לא אזרח ותיק, עם כל הטוב שאתם מרעיפים על האזרחים הוותיקים.

איתן כבל: אפשר להתחיל לחיות מגיל מבוגר ולסגת לאחור?

 << אורח >> עודדה פרץ: יש את הנושא של היתרים לסניפים ניידים והחלקיים, זה משהו שהיה חסם רגולטורי שאנחנו הסרנו אותו.

 << אורח >> עודדה פרץ: תבינו מה זה סניף חלקי.

 << אורח >> עודדה פרץ: סניף חלקי זה כאילו אנחנו אומרים, לא צריך שיהיה סניף במקום מסוים חמישה ימים בשבוע.

איתן כבל: את ראית פעם כזה?

 << אורח >> עודדה פרץ: כן, כן, אני יודעת איפה אישרתי.

איתן כבל: עזבי ראית בתמונות שאישרת.

איתן כבל: נסעת, עברת ברחוב ואמרת, אה, מה זה?

 << אורח >> עודדה פרץ: לא, אתה לא רואה שהוא סניף חלקי, אתה רואה סניף.

איתן כבל: אני שואל שאלה אחת פשוטה, האם יצא לך לעבור ולהגיד, אה, מה זה?

 << אורח >> עודדה פרץ: את הדיילת ראיתי הרבה פעמים.

איתן כבל: זאת אותה אחת באותו רחוב?

 << אורח >> עודדה פרץ: נו, די עם הציניות.

איתן כבל: אני ציני כי המציאות היא צינית.

 << אורח >> עודדה פרץ: לא, לא.

 << אורח >> עודדה פרץ: דיילים יש המון.

 << אורח >> עודדה פרץ: יש המון דיילים, רק לבנק לאומי יש 200 דיילים.

 << אורח >> עודדה פרץ: אנחנו רוצים להזמין אותך לסיבוב סניפים.

איתן כבל: שהניידת תתכונן והדיילת תתכונן, אני מכיר את זה.

איתן כבל: זה כמו בצה"ל המפתיעים, שכולם יודעים עליהם עוד לפני זה שמפתיע אותם.

 << אורח >> עודדה פרץ: יש את הנושא של המוקד הטלפוני.

 << אורח >> עודדה פרץ: המוקד הטלפוני הוא בעצם החלופה האנושית לאנשים שלא יכולים להסתגל לדיגיטל.

אורי מקלב: 40 דקות המתנה בשביל לעשות העברה.

אורי מקלב: 40 דקות המתנה ואין לך אפשרות להשאיר טלפון.

 << אורח >> עודדה פרץ: זה לא תקין.

אורי מקלב: זה לא תקין אז איפה הפיקוח?

איתן כבל: סליחה, קודם כל תודו לקדוש ברוך הוא שאחרי 40 דקות ענו לכם.

אורי מקלב: לא, התייאשנו, כל דקה פרסומת.

אורי מקלב: המוקד הטלפוני לא יעיל, לא זמין, הוא לא נגיש.

אורי מקלב: למה אתם לא עושים אינדיקציות כמה זמן ממתינים באותם מכשירים אחרי שהבנק סגר?

אורי מקלב: גם מי שרוצה להוציא 100 שקלים, צריך להמתין לכל האנשים שמבקשים לקבל שירות, מכניסים צ'קים ולא מכניסים צ'קים.

אורי מקלב: עשיתם בדיקה כמה זמן המתנה, את תקינות המכשירים, אחזקת המכשירים?

אורי מקלב: מישהו צריך להפעיל רגולציה.

עןדדה פרץ: יש רגולציה.

אורי מקלב: אדוני היושב ראש, משפט אחד ובזה אני מסיים.

אורי מקלב: קחו דוגמה עם מה שעשה משרד התחבורה עם רישיון הנהיגה.

אורי מקלב: גם אם איבדנו ולא יהיה שירות אחר, בוא נשפר את זה.

אורי מקלב: תראו מה עשו בסופר-פארם, העמידו עמדות נגישות לתת שירות שלא יכולים לקבל בבנק.

אורי מקלב: להפקיד צ'קים בטאבלט, אפשר לעשות את זה, קצת רצון, משהו אוניברסאלי לכל הבנקים.

 << אורח >> עודדה פרץ: אפשר היום להפקיד בטאבלט, אפשר להפקיד צ'קים בסלולר.

איתן כבל: עודדה, אני רוצה לסכם.

עןדדה פרץ: אני רק אענה לחבר הכנסת אורי מקלב, ההוראה שלנו מחייבת שהבנק ייתן מענה חלופי.

עןדדה פרץ: זאת אומרת, שהסניף שמקבל את הלקוחות האלה ייערך לזה ויהיו יותר פקידים וכו' וכו'.

עןדדה פרץ: אם אני שומעת עכשיו תלונות - - -

אורי מקלב: למה סוגרים את האל-תור?

עןדדה פרץ: הבעיה עם האל-תור, שאתה זורק מעטפה ואתה לא יודע מה קרה.

עןדדה פרץ: זאת אומרת, זה שירות שהוא מאוד - - -

אורי מקלב: 70 שנה זה עבד.

עןדדה פרץ: הוא היה לפני שהייתה אפשרות להפקיד צ'ק בכספומט ולקבל מיד אסמכתא שהפקדת צ'ק.

עןדדה פרץ: באל-תור אתה זורק את המעטפה, היא יכולה ללכת לאיבוד ואין לך שום אסמכתא.

אורי מקלב: זה השירות הבלעדי שהם יכולים לקבל.

אורי מקלב: מה קרה בעקבות האל-תור?

אורי מקלב: זה שירות שנותן להם מענה, זה המענה היחיד שיש לו, למה אתם לא ממשיכים אותו?

אורי מקלב: הוא לא המקסימאלי.

איתן כבל: חברים, בוא נתקדם, אין התפתחות דיגיטאלית, הבנו את העניין.

אורי מקלב: אני מבינה את העניין, שחייבים אל תור.

אורי מקלב: את גורמת לכך שתהיה כאן חקיקה, שחייבים אל-תור.

אורי מקלב: את גורמת לכך שיהיה חוק שיחייב לשים אל-תור.

איתן כבל: חבר הכנסת מקלב, אני אתייחס לזה.

עןדדה פרץ: אני רוצה להגיד עוד מילה, יש לנו שקף, אפשר להראות אותו, יש יציבות במספר הסניפים כבר הרבה מאוד שנים, אחרי שהייתה עלייה גדולה, יש יציבות, אין ירידה במספר הסניפים באזורים פריפריאליים.

עןדדה פרץ: אנחנו כל הזמן חושבים מה עוד אפשר לעשות ואני חושבת שקיבלנו כאן כמה רעיונות ומחשבות.

עןדדה פרץ: הדבר הבא שאנחנו רוצים לעשות, לתת קדימות בתור לקשישים.

עןדדה פרץ: בטעות נרשם שם 80, הכוונה שלנו לגיל צעיר יותר, זאת טעות.

עןדדה פרץ: כמו שיש קדימות בתור הפיזי, לפי חוק, אנחנו רוצים שתהיה קדימות גם -- -

איתן כבל: שיהיה לו סניף, שתהיה לו קדימות.

 << אורח >> עודדה פרץ: אני מדברת על הטלפון, שבטלפון הוא לא ימתין שש דקות אלא הוא ימתין הרבה פחות.

 << אורח >> עודדה פרץ: אני ארצה להיפגש עם נתי כי זאת נקודה מאוד כאובה.

איתן כבל: אני רוצה לסכם.

איתן כבל: עודדה, אגיד את זה ככה לך ולנציגים של הבנקים.

איתן כבל: אני אתחיל מהסוף: כל הסיפור של ניידות, לא נעים לי להגיד, זה קשקוש מסיבה פשוטה.

איתן כבל: כי כשאתה בודק איפה הסניפים נסגרים, זה רק מחשבה כלכלית נטו, אין לידה שום עניין אחר.

איתן כבל: לא באתי ואמרתי שלגישה כלכלית אין מקום, אני לא אומר דברים כאלה ואני גם לא אגיד.

איתן כבל: אבל זה לא יכול להיות כל כך קיצוני.

איתן כבל: הבנקאות וסניפים פורחים במקומות שיש עוגנים כלכליים, זאת עובדה.

איתן כבל: הסניפים לא נסגרו.

איתן כבל: הסניף של בית אסיה לא נסגר והסניפים של כל המגדלים לא נסגרים כי שם יש כל הזמן אינטראקציה ותנועה.

איתן כבל: מה אומרת כאן הגברת מבנימינה?

איתן כבל: המחשבה היא, גם כשאתם מחליטים לבצע פעולה, תעשו אותה בהדרגתיות.

איתן כבל: חזרתי ואמרתי, לפעמים הבנק צריך להקטין את עצמו קצת ברווחיות, לא קרה כלום.

איתן כבל: זה אנשים שהבנק חי מהם הרבה מאוד שנים, מהלוואות, מריביות.

איתן כבל: אני אומר לכם בצורה מאוד ברורה, אם לא תהיה לנו ברירה, נביא את זה בחקיקה.

איתן כבל: לא ייתכן שבאזורים מסוימים סניפים ייסגרו לגמרי.

איתן כבל: אפשר שיהיה חדר אחד, כניסה אחת, לא קרה כלום.

איתן כבל: שיעשו את זה במקום שבעה ימים בשבוע, ירדו לשלושה ימים בשבוע.

 << אורח >> עודדה פרץ: זה הסניפים החלקיים.

איתן כבל: ירדו ליומיים בשבוע.

איתן כבל: אף אחד לא אמר שהם צריכים להיות כל היום משמונה בבוקר ומשמרת שנייה.

איתן כבל: את יודעת שזאת לא הכוונה.

איתן כבל: זאת לא שאלה של חוכמה, זאת שאלה כלכלית ואיפה שהם יכולים לחתוך הם חותכים.

איתן כבל: יש כאן אוכלוסיות, שכמה שנצעק עבורן, אין להן כוח באמת.

איתן כבל: האוכלוסיות החלשות, המוחלשות, האזרחים הוותיקים, אין להם יכולת, מה זה עכשיו נלמד אותם ונשנה להם את החיים, כמו שאמרה הגברת פה.

איתן כבל: זה בסדר, אלה מילים יפות, אבל עד שנלמד אותם.

ברכי דליצקי: זה לא פתרון מידי, אבל עתידי צריך לחשוב גם על - - -

איתן כבל: את יודעת מה זה עתידי?

איתן כבל: עתידי זה כשאני אגיע לגיל וכשאת תגיעי וכבר תהיה טכנולוגיה אחרת, את תיזכרי במה שאמרת לי עכשיו.

איתן כבל: הרי הטכנולוגיה תתפתח, ולנו, לכשנגיע יום אחד לאיזה גיל, יהיו דברים חדשים אחרים לגמרי.

איתן כבל: כתוב, כאשר עשיתי כן שילם לי האלוהים.

איתן כבל: כשהיחס שאני נותן היום למבוגרים שלנו, זה יהיה היחס אלינו לכשאנחנו נתבגר.

איתן כבל: וזה מגיע.

איתן כבל: זה מגיע הרבה יותר מהר ממה חשבתי.

איתן כבל: כל פעם מגיע עולם חדש.

איתן כבל: העולם החדש לא עוצר במקום.

איתן כבל: זאת בדיוק הנקודה.

איתן כבל: רק האנשים הם אלה שמתחלפים.

איתן כבל: לכן אני אומר לך, עודדה, אני רוצה לקבל רשימה מסודרת, כמה סניפים ניידים לכל בנק או אם זה במקבץ?

איתן כבל: באיזה אזורים?.

איתן כבל: באיזה תדירות הם מגיעים לאזורים האלה?

איתן כבל: כמה קורסים נערכו על ידי הבנקים בכל רבעון להדרכה דיגיטאלית?

איתן כבל: כמה מבואות דיגיטאליות חדשות נבנו במקום סניפים שנסגרו?

 << אורח >> עודדה פרץ: לא, הם קיימים, פשוט לא סוגרים - - -

איתן כבל: אני אומר, סניף נסגר?

איתן כבל: כמה יש בפועל?

איתן כבל: ולמרות שהסניף נסגר, כמה לא מימשו את החובה הזאת?

עידית הראל שמש: והאם יש סיכוי שסניף בנק ייפתח שוב מחדש?

איתן כבל: לדעתי, באזורי תעסוקה חדשים שיגיעו כוחות כלכליים.

איתן כבל: זה לא יקום בשכונה היכן שאת חושבת שצריך שיהיה, לא יקום שם.

איתן כבל: דבר נוסף, אני רוצה לקבל כמה דיילות דיילים ובאיזה אזורים ובאיזה תדירות?

איתן כבל: אני רוצה שתתנו לנו תשובה בעניין ההצעה שעלתה כאן, שיהיה סניף קטן שישרת במקומות שבהם לא נדרש כבר סניף גדול, מסיבות שאני מבין אותן - - -

 << אורח >> עודדה פרץ: במבשרת למשל זה קרה.

 << אורח >> עודדה פרץ: חלק מהעניין זה העתקות של סניפים, מזיזים אותם ממקום למקום.

איתן כבל: אני לא ביקשתי העתקה.

איתן כבל: את לא עוזרת לי כי את לא בכיוון שאני מדבר עליו.

איתן כבל: אני לא דיברתי על העתקות של סניף.

איתן כבל: אני מדבר על מצב שבו סגרו סניף ששירת יישוב כמו בנימינה, כמו קריית עקרון, כמו מודיעין עילית, שבמקום שהיה הסניף הגדול, אני יודע שיש שם איקס גמלאים, זאת היכולת שלהם, הם מקבלי קצבאות ואני נדרש לתת שירות משמעותי פעמיים בשבוע.

איתן כבל: במקום שהסניף יהיה פתוח 24/7, מעבר לעובדה שהקמתי לו את המבואה החכמה, אני מכין מקום שפעמיים בשבוע ייתן שירותים.

איתן כבל: פעמיים בשבוע, לא ביקשתי שבוע, פעמיים בשבוע.

איתן כבל: אתם יכולים לכפות את זה.

איתן כבל: והזמן יעשה את שלו וגם זה לאט לאט, גם עולם התוכן הזה כבר לא יידרש.

איתן כבל: אבל אי אפשר לעשות את המעבר מהמאה הקודמת למאה הבאה באבחה אחת, לא מקובל עליי.

איתן כבל: את יכולה להעביר את זה למפקחת על הבנקים.

איתן כבל: אני אומר לך בצורה ברורה, זה לא מקובל עליי.

איתן כבל: כמו שאתם מכירים אותי, אני אביא את זה בחקיקה.

איתן כבל: אם תבנו על זה שהכנסת הזאת הולכת או מתפזרת, אם זה לא יהיה אני, יהיו פה אנשים אחריי שיעשו את זה.

איתן כבל: הסיפור הזה נגמר, אתם לא עמדתם במה שאנחנו התכוונו.

איתן כבל: העלמנו עין.

איתן כבל: אמרנו, בוא ניתן קדמה, אבל נדרסנו תחת הגלגלים של הקדמה.

איתן כבל: לכן אני אומר, גם אני מבקש תשובה מחבר הכנסת מקלב בעניין האל-תור.

איתן כבל: יש מקומות, לא סתם חבר הכנסת מקלב מתעקש על זה, יש אוכלוסיות מסוימות, חברה מסוימת, שהנושא הזה יום אחד ייגמר.

אורי מקלב: ההשקעה מול התועלת שיש בה היא באמת מידתית הפוכה.

אורי מקלב: דהיינו, הרבה תועלת יש בתיבות האל-תור האלה.

אורי מקלב: כל הדברים שנאמרו פה הם לא מידתיים לגבי התועלת.

איתן כבל: דבר אחרון שאני רוצה לומר לך, אנחנו קיבלנו פנייה מבנימינה, פנייה מקרית עקרון ונדמה לי גם מערד.

איתן כבל: אני רוצה שבמקומות המבודדים, לא המבודדים אבל הקטנים – בנימינה, עם כל הכבוד, אל תשלחי אותו לזכרון, שגם שם הסניף קטן, במקרה אני מכיר אותו, נדמה לי שהוא נמצא שם על הטיילת.

איתן כבל: פה, תעשי ספירה, אני כבר אומר לך, שגם פה את מבקשת בקשה שהסניף בזכרון ייסגר ויבקשו להעביר את כולם לחדרה.

איתן כבל: תרשמי לפנייך.

איתן כבל: הם יודעים בדיוק איך להתנהל מולכם והם יודעים שהיד שלכם מאוד קלה כשאתם שומעים את הבנקים שולחים לכם מכתב, את כבר רואה את חדווה ואתכם יושבים ובוכים, מסכנים הבנקים, צריך לעזור להם, אם לא נסגור את הסניף הזה הם יכולים חלילה לפטר עוד עובדים, משרד הרווחה יצטרך להתערב לעזור לבנקים.

איתן כבל: את יודעת בדיוק למה אני מתכוון.

איתן כבל: אני אומר את זה ממקום שאני רואה את היד הכבדה וזה משגע אותי.

עמית שיינר דנדקר: שמי עמית, אני מבנימינה, אני רוצה לשאול, האם סניפים כמו בנימינה, שקיבלו אישור לסגירה ולא נסגרו עדיין, הסניף מיועד להיסגר בעוד חודש.

עמית שיינר דנדקר: האם בהמשך לוועדה החשובה שהתכנסה פה ולפני חקיקה, האם אפשר להקפיא את סגירת הסניפים האלה?

 << אורח >> עודדה פרץ: סניפים שלא נסגרו עדיין?

עמית שיינר דנדקר: סניף שלא נסגרו עדיין, סניף בנימינה, בנק לאומי.

עמית שיינר דנדקר: ההודעות נשלחו ללקוחות לפני חודש - - -

איתן כבל: ולאן שולחים אתכם לקבל שירות?

עמית שיינר דנדקר: או לזכרון או לחדרה, כולל פיצול משפחות, חלק מהמשפחות שולחים לזכרון וחלק לפרדס חנה.

מיכל ברוידה אביב: מיכל ברוידה, חטיבה בנקאית, בנק לאומי.

מיכל ברוידה אביב: אני מבקשת להגיד לשולחן, שבבנימינה הפתרון הוא בדיוק הפתרון שהצעת, פעמיים בשבוע יינתנו שירותים ללקוחות.

עמית שיינר דנדקר: אבל עדיין החשבונות פוצלו והלקוחות נשלחו.

עמית שיינר דנדקר: החשבונות של האנשים לא יישארו בסניף הזה, החשבונות פוצלו.

איתן כבל: מה שאני מבקש גברתי זה את הדבר הבא, אני רוצה תשובה מפורטת מבנק לאומי – עודדה, האחריות היא שלכם – לגבי הסניף מבנימינה.

איתן כבל: לא לספר לי, כן, זה הפתרון.

איתן כבל: אני רוצה לשמוע פתרון.

איתן כבל: אם הפתרון הוא שתהיה בנקאות פעמיים בשבוע, דהיינו, המשפחות יידעו שאין צורך להעביר חשבונות אלא אם מדובר באיש עסקים.

איתן כבל: אם היו הרבה אנשי עסקים בסניף, כנראה שהסניף לא היה - - -

עמית שיינר דנדקר: העבירו את העסקי לזכרון.

איתן כבל: ברור, אנחנו מבינים עניין.

איתן כבל: בנקודה המרכזית הזאת פחות מעניין אותי העסקים.

איתן כבל: אני אומר את זה לא בגלל שעיני קשה כלפיהם, כי הם אנשי עסקים, לא ממש חשוב להם להיות בבנימינה או בזכרון.

איתן כבל: מה שאני מבקש מכם, לקבל התייחסות בתוך שבוע עד עשרה ימים, מה בדיוק אתם מתכוונים לעשות והאם ההצעה שמדברת על הקמת סניף נייד, לא חשוב מה הפתרון, שאנשים יוכלו להגיע ולדבר עם אדם ולעשות את הפעולות.

איתן כבל: אם כן, כמה פעמים בשבוע הוא יבוא וכמה שעות הוא ישהה במקום.

איתן כבל: תודה רבה לכם.

 << אורח >> עודדה פרץ: חבר הכנסת כבל, חשוב שיבינו, הסניף החלקי הוא סוג של התניה.

 << אורח >> עודדה פרץ: אתה רואה את זה בסטטיסטיקה כאילו אישרנו סגירה אבל התנאי הוא שזה סניף חלקי, שזה פעמיים בשבוע.

 << אורח >> עודדה פרץ: כל ההתניות האלה, כדי להפסיק אותן, צריך אישור מאתנו.

איתן כבל: תודה, הישיבה נעולה.